sagorsarker/bangla-wikipedia huggingface dataset:
মাইকেল রেডগ্রেভ

স্যার মাইকেল স্কুডামোর রেডগ্রেভ, সিবিই (; ২০ মার্চ ১৯০৮ - ২১ মার্চ ১৯৮৫) ছিলেন একজন ইংরেজ মঞ্চ ও চলচ্চিত্র অভিনেতা, পরিচালক, ব্যবস্থাপক ও লেখক। তিনি "মোর্নিং বিকামস ইলেক্ট্রা" (১৯৪৭) চলচ্চিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তিনি "দ্য ব্রাউনিং ভার্সন" (১৯৫১) চলচ্চিত্রে অভিনয় করে কান চলচ্চিত্র উৎসবের শ্রেষ্ঠ অভিনেতার পুরস্কার অর্জন করেন। তিনি "দ্য নাইট মাই নাম্বার কেম আপ" (১৯৫৫) ও "টাইম উইদাউট পিটি" (১৯৫৭) চলচ্চিত্রে অভিনয় করে দুইবার শ্রেষ্ঠ ব্রিটিশ অভিনেতা বিভাগে বাফটা পুরস্কারের মনোনয়ন লাভ করেন।
মঞ্চে তিনি হেনরিক ইবসেন ও আন্তন চেখভের নাটকে অভিনয় করে খ্যাতি অর্জন করেন, তন্মধ্যে রয়েছে "ফ্যামিলি রিইউনিয়ন" (১৯৩৯) ও "টাইগার অ্যাট দ্য গেটস" (১৯৫৫)। এছাড়া তিনি কয়েকটি মঞ্চনাটক ও গীতিনাট্যের নির্দেশনা প্রদান করেন। নাট্যকলায় তার অবদানের জন্য তিনি ১৯৫৯ সালে নাইট উপাধিতে ভূষিত হন।
তিনি রেডগ্রেভ অভিনয়শিল্পী পরিবারের অন্যতম সদস্য। তার পিতামাতা রয় রেডগ্রেভ ও মার্গারেট স্কুডামোর দুজনেই মঞ্চ ও চলচ্চিত্রের সাথে সম্পৃক্ত ছিলেন। তার সন্তানেরাও অভিনয়ের সাথে জড়িত, তারা হলেন ভানেসা রেডগ্রেভ, করিন রেডগ্রেভ ও লিন রেডগ্রেভ।
পাথৈর ইউনিয়ন

পাথৈর বাংলাদেশের চাঁদপুর জেলার অন্তর্গত কচুয়া উপজেলার একটি ইউনিয়ন।
পাথৈর ইউনিয়নের আয়তন ৩,৬৬২ একর।
২০১১ সালের পরিসংখ্যান অনুযায়ী পাথৈর ইউনিয়নের জনসংখ্যা ২২,৭২৪ জন। এর মধ্যে পুরুষ ১০,৭৫৮ জন এবং মহিলা ১১,৯৬৬ জন। মোট পরিবার ৪,৪৪১টি।
কচুয়া উপজেলার উত্তর-পশ্চিমাংশে পাথৈর ইউনিয়নের অবস্থান। এ ইউনিয়নের পূর্বে সাচার ইউনিয়ন, দক্ষিণে বিতারা ইউনিয়ন, পশ্চিমে মতলব দক্ষিণ উপজেলার নায়েরগাঁও উত্তর ইউনিয়ন ও কুমিল্লা জেলার দাউদকান্দি উপজেলার মারুকা ইউনিয়ন এবং উত্তরে কুমিল্লা জেলার দাউদকান্দি উপজেলার মোহাম্মদপুর পশ্চিম ইউনিয়ন অবস্থিত।
পাথৈর ইউনিয়ন কচুয়া উপজেলার আওতাধীন ২নং ইউনিয়ন পরিষদ। এ ইউনিয়নের প্রশাসনিক কার্যক্রম কচুয়া থানার আওতাধীন। এটি জাতীয় সংসদের ২৬০নং নির্বাচনী এলাকা চাঁদপুর-১ এর অংশ।
অস্থায়ী কার্যালয়:- বারৈয়ারা, দীঘিরপাড় মোল্লা বাড়ী।
২০১১ সালের পরিসংখ্যান অনুযায়ী পাথৈর ইউনিয়নের সাক্ষরতার হার ৫০.৩%।
উচ্চ বিদ্যালয়২টি
১/বারৈয়ারা উচ্চ বিদ্যালয়
২/পাথৈর উচ্চ বিদ্যালয়
প্রাথমিক বিদ্যালয় সংখ্যা ৮টি
দাখিল মাদ্রাসা ২টি
১/বড়দৈল দাখিল মাদ্রাসা
২/গভরখোলা দাখিল মাদ্রাসা
এবং একটি বিখ্যাত কওমী মাদ্রাসা আছে
নাম ফতেবাপুর কাওমীমাদ্রাসা
এই ইউনিয়নের ছোট-বড় বাজার সংখ্যা মোট ৫টি
যথাক্রমেঃঃ
১/মধুপুর বাজার
২/বারৈয়ারা বাজার
৩/তারিনি বাজার
৫/পাথৈর বাজার।
কানপুর বিমানবন্দর

কানপুর বিমানবন্দর (), একটি অন্তর্দেশীয় বিমানবন্দর, যা মূলত চকেরীতে অবস্থিত এবং ভারতীয় বিমানবাহিনীর জন্য মনোনীত ছিল। বিমানবন্দরটি শহরের কেন্দ্রস্থলে থেকে ১৭ কিলোমিটার পূর্বে অবস্থিত এবং কানপুর মহানগর এলাকার পাশাপাশি সংলগ্ন জেলাগুলির জন্যও বিমান পরিষেবার কাজ করে। বিমানবন্দরটি থেকে সরাসরি কলকাতার, দিল্লি, বেঙ্গালুরু এবং মুম্বাইয়ের জন্য উপলব্ধ। ২০১৯ সাল নাগাদ বিমানবন্দর আহমেদাবাদ, হায়দ্রাবাদ, জয়পুর ও চণ্ডীগড়ের মতো অন্যান্য প্রধান শহরগুলির সাথে উড়ান পরিষেবার দ্বারা সংযুক্ত হওয়ার আশা করা হচ্ছে।
শরণ রানী বাকলিওয়াল

শরণ রানী বাকলিওয়াল (৯ এপ্রিল ১৯২৯ – ৮ এপ্রিল ২০০৮) একজন সরোদ বাদক ও সঙ্গীতবিদ ছিলেন। পঞ্চাদশ থেকে ঊনবিংশ শতাব্দীর ৩৭৯ টি বাদ্যযন্ত্র তার ব্যক্তিগত সংগ্রহে ছিল। সেগুলো এখন দিল্লিতে অবস্থিত জাতীয় সংগ্রহালয়ের 'শরণ রানী বাকলিওয়াল বাদ্যযন্ত্র গ্যালারি'র অন্তর্গত।
১৯২৯ সালের এপ্রিল মাসের ৯ তারিখে পুরানো দিল্লিতে জন্মগ্রহণ করেন তিনি। জন্মের পর তার নাম রাখা হয় শরণ রানী মাথুর। তিনি জন্মেছিলেন এক রক্ষণশীল হিন্দু পরিবারে। ছোটবেলায় ওস্তাদ আলাউদ্দিন খাঁ ও তার পুত্র ওস্তাদ আলী আকবর খানের কাছ থেকে সরোদ বাজানো শিখেন তিনি।
রক্ষণশীল পরিবারে জন্মগ্রহণ করা সত্ত্বেও তিনি সংগীতচর্চা অব্যাহত রাখেন। আমরা এমন সময়ের কথা বলছি যখন সংগীতচর্চাকে পেশা হিসেবে গ্রহণকে বাইজিদের কাজ হিসেবে ধরা হত। তিনি সংগীতের পাশাপাশি ভারতীয় ধ্রুপদী নৃত্যের একটি ধারা কত্থকনৃত্য এবং মণিপুরি নৃত্যও শিখেছিলেন। সাংস্কৃতিক জীবনের পাশাপাশি লেখাপড়াও চালিয়ে গিয়েছিলেন তিনি। তিনি ১৯৫৩ সালে দিল্লি বিশ্ববিদ্যালয় থেকে এমএ পাস করেছিলেন।
ত্রিশের দশকের শেষ থেকে পরবর্তী সাত দশক ভারতের বিভিন্ন স্থানে সরোদ বাজিয়েছেন শরণ রানী বাকলিওয়াল। তিনি জাতিসংঘভুক্ত সংস্থা ইউনেস্কোর জন্য বাজিয়েছিলেন। এছাড়াও যুক্তরাষ্ট্র, যুক্তরাজ্য, ফ্রান্সের নামি দামি রেকর্ডিং কোম্পানিতে তার সরোদ বাজানো রেকর্ড করা হয়েছে। পণ্ডিত জওহরলাল নেহ্‌রু তাকে 'ভারতের সাংস্কৃতিক দূত' বলে অভিহিত করেছিলেন। তিনি দূরদর্শন ও আকাশবাণীর প্রথম দিককার শিল্পী ছিলেন।
শরণ রানী বাকলিওয়াল "দ্য ডিভাইন সরোদ: ইটস অরিজিন অ্যান্টিকুইটি অ্যান্ড ডেভেলপমেন্ট" শিরোনামে সরোদের ইতিহাস নিয়ে একটি বই লেখেন। ১৯৯২ সালে ভারতের তৎকালীন উপরাষ্ট্রপতি কে. আর. নারায়ণন কর্তৃক বইটির মোড়ক উন্মোচিত হয়। ২০০৮ সালে বইটির দ্বিতীয় সংস্করণের মোড়ক উন্মোচিত হয় ভারতের প্রাক্তন প্রধানমন্ত্রী আই কে গুজরাল কর্তৃক। এর বাইরে তিনি সংগীতবিষয়ক বিভিন্ন নিবন্ধও লিখেছেন।
তার বাসায় থেকে বহু শিক্ষার্থী তার কাছ থেকে শিক্ষালাভ কর‍ত। তিনি গুরু-শিষ্য প্রথায় বিশ্বাসী ছিলেন ও তাদের কাছ থেকে অর্থ গ্রহণ করতেন না। শিক্ষার্থীরা বিনামূল্যে তার বাসায় থাকার সুযোগ পেত।
তিনি তার সংগৃহীত বাদ্যযন্ত্র দিল্লিতে অবস্থিত জাতীয় জাদুঘরকে দান করেন। তার দানকৃত বাদ্যযন্ত্রগুলো নিয়ে গড়ে উঠেছে 'শরণ রানী বাকলিওয়াল গ্যালারি।
তিনি দেশের বিভিন্ন রাজ্য ঘুরে ঘুরে পঞ্চদশ থেক্র ঊনবিংশ শতাব্দীর বহু বাদ্যযন্ত্র সংগ্রহ করেছেন। এসব বাদ্যযন্ত্রের মধ্যে উল্লেখযোগ্য হল:
১৯৬০ সালে তিনি সুলতান সিং বাকলিওয়ালের সাথে বিবাহবন্ধনে আবদ্ধ হন। ১৯৭৪ সালে রাধিকা নারায়ণ নামে তাদের এক কন্যার জন্ম হ
ক্যান্সারের সাথে দীর্ঘদিন লড়াইয়ের পর ২০০৮ সালের ৮ এপ্রিল তিনি মৃত্যুবরণ করেন।
২০০৪ সালে ভারত সরকার তাকে 'জাতীয় শিল্পী' হিসেবে ঘোষণা করে।
তিনিই প্রথম মহিলা বাদ্যযন্ত্রী, যিনি এমন খেতাব অর্জন করেন।
তার প্রাপ্ত অন্যান্য পুরস্কার ও সম্মাননা গুলো হল:
পদ্মজা নাইডু

পদ্মজা নায়ডু (১৯০০ - ২ মে ১৯৭৫ ) ছিলেন একজন ভারতীয় মুক্তিযোদ্ধা এবং রাজনীতিবিদ।
পদ্মজা নায়ডুর জন্ম হয়েছিল হায়দরাবাদ শহরে; তার মা ছিলেন বাঙালি এবং পিতা তেলুগু। তার মা ছিলেন স্বনামধন্য কবি এবং ভারতীয় মুক্তিযোদ্ধা সরোজিনী নায়ডু। তার পিতা মুত্যালা গোবিন্দরাজুলু নায়ডু একজন চিকিৎসক ছিলেন। তার চার ভাইবোন ছিলেন: জয়সূর্য, লীলামণি, আদিত্য এবং রণধীরা।
২১ বছর বয়সে তিনি নিজাম শাসিত দেশীয় রাজ্য হায়দরাবাদে ভারতীয় জাতীয় কংগ্রেসের সহ-প্রতিষ্ঠাতা ছিলেন। ১৯৪২ খ্রিষ্টাব্দে তিনি 'ভারত ছাড়ো' আন্দোলনে অংশ নেওয়ার জন্য জেলে গিয়েছিলেন। স্বাধীনতার পর, তিনি ১৯৫০ খ্রিষ্টাব্দে ভারতীয় সংসদে নির্বাচিত হন। ১৯৫৬ খ্রিষ্টাব্দের ৩ নভেম্বর তিনি পশ্চিমবঙ্গের রাজ্যপাল নিযুক্ত হন। ১৯৬৭ খ্রিষ্টাব্দের ১ জুন পর্যন্ত তিনি ওই পদে অধিষ্ঠিত ছিলেন। তিনি সমাজসেবী সংস্থা রেড ক্রস এর সঙ্গে যুক্ত ছিলেন এবং ১৯৭১ থেকে ১৯৭২ খ্রিষ্টাব্দ পর্যন্ত ভারতীয় রেড ক্রসের চেয়ারপার্সন ছিলেন।
তার জীবনের প্রথম দিকে পদ্মজা রুটি পেটিতের ঘনিষ্ঠ বন্ধু ছিলেন, যিনি মুহাম্মদ আলী জিন্নাহকে বিয়ে করেছিলেন, যিনি হলেন পরে পাকিস্তান রাষ্ট্রের প্রতিষ্ঠাতা। পদ্মজা নায়ডুর সঙ্গে জওহরলাল ও তার বোন বিজয়লক্ষ্মী পণ্ডিতসহ নেহরু পরিবারের ঘনিষ্ঠ সম্পর্ক ছিল। বিজয়লক্ষ্মী পণ্ডিত পরে ইন্দিরা গান্ধীর বন্ধু ও জীবনীকার পুপুল জয়াকারকে বলেছিলেন, পদ্মজা নায়ডু এবং নেহরু বহু বছর ধরে একসঙ্গে বসবাস করতেন। নেহরু পদ্মাজাকে বিয়ে করেননি কারণ তিনি তার মেয়ে ইন্দিরাকে আঘাত করতে চাননি। যাইহোক, পদ্মজা কখনো বিয়ে করেননি এই আশায় যে, নেহরু একদিন তাকে প্রস্তাব করবেন। অবসর গ্রহণের পর পদ্মজা ১৯৭৫ খ্রিষ্টাব্দে তার মৃত্যুর সময় পর্যন্ত তিন মুর্তি ভবন এস্টেটের একটা বাংলোতে থাকতেন, যেখানে প্রধানমন্ত্রী নেহরুর সরকারি বাসভবন এবং পরে সেই জয়গায় তার নামে একটা জাদুঘর উৎসর্গিত হয়েছিল। 
দার্জিলিং শহরের পদ্মজা নায়ডু হিমালয়ান জুওলজিকাল পার্ক তার নামে নামকরণ করা হয়েছে।
হেমন্ত মুখোপাধ্যায় মেট্রো স্টেশন

হেমন্ত মুখোপাধ্যায় মেট্রো স্টেশন হল কলকাতা মেট্রোর গড়িয়া-বিমানবন্দর করিডোরের একটি স্টেশন। এই স্টেশনটি কিংবদন্তি সঙ্গীতশিল্পী হেমন্ত মুখোপাধ্যায়ের নামে নামাঙ্কিত। ২০২৪ সালের ৬ই মার্চ এই স্টেশনটি উদ্বোধন হয়।
হেমন্ত মুখোপাধ্যায় মেট্রো স্টেশনটি উত্তোলিত এবং কসবা এলাকায় রুবি হাসপাতালের কাছেই অবস্থিত।
এই স্টেশনটি ইস্ট কলকাতা টাউনশিপের রুবি হাসপাতালের কাছেই অবস্থিত। স্টেশনের ভৌগোলিক অবস্থান হল ।স্টেশনটির পূর্ববর্তী স্টেশন হল ১ কিলোমিটার দূরে অবস্থিত কবি সুকান্ত মেট্রো স্টেশন এবং পরবর্তী স্টেশন হল ১.৩ কিলোমিটার দূরে অবস্থিত ভিআইপি বাজার মেট্রো স্টেশন।
২০১০-২০১১ অর্থবর্ষের রেল বাজেটে কলকাতা মেট্রো লাইন ৬ এর অনুমোদিত হয় এবং নির্মাণের কাজের জন্য ৩,৯৫১.৯৮ কোটি টাকা মঞ্জুর করা হয়। ২০১১ সালের অক্টোবর মাসে এনভিআরএল স্টেশন'সহ কবি সুভাষ মেট্রো স্টেশন থেকে ভিআইপি বাজার মেট্রো স্টেশন পর্যন্ত মেট্রো করিডোর নির্মাণের দরপত্র পায়। ২০১২ সালে জানুয়ারি মাসে মেট্রো লাইনের সঙ্গে মেট্রো স্টেশনটির নির্মাণ শুরু হয়। স্টেশনটি কাঠামগত ভাবে ২০১৯ সালের নভেম্বর মাসের মধ্যে সম্পূর্ণ হয়েছিল। বর্তমানে স্টেশনের অভ্যান্তরিন অংশের কাজ চলছে। পরীক্ষামূলক ট্রেন চলাচল ২০২২ সালের ২৪শে সেপ্টেম্বর থেকে শুরু হয়।
কলকাতা মেট্রোর লাইন ৬-এর অন্তর্গত হেমন্ত মুখোপাধ্যায় মেট্রো স্টেশনটি গঠনগতভাবে একটি উত্তোলিত মেট্রো স্টেশন। স্টেশনের মোট ৩ টি স্তর রয়েছে। প্রথম স্তর বা ভূমি স্তরে স্টেশনের প্রবেশ পথ ও প্রস্থান পথ শুরু বা শেষ হয়। দ্বিতীয় স্তর বা এল১ বা মধ্যবর্তী স্তরে স্টেশনের ভাড়া নিয়ন্ত্রণ, স্টেশন এজেন্ট, মেট্রো কার্ড ভেন্ডিং মেশিন, ক্রসওভার প্রভৃতি অবস্থিত। তৃতীয় স্তর বা এল২ বা অন্তিম স্তরে প্ল্যাটফর্ম ও রেল ট্র্যাক অবস্থিত। স্টেশনটি ২০০ মিটার দীর্ঘ এবং ২৫ মিটার চওড়া।
স্টেশনটি অত্যাধুনিক প্রযুক্তি'সহ নির্মিত হচ্ছে। স্টেশনে প্রবেশ ও প্রস্থানের জন্য ৪ টি প্রবেশ পথ ও প্রস্থান পথ রয়েছে। স্টেশনের দ্বিতীয় স্তরে টিকিট সংগ্রহ কেন্দ্র, টিকিট পরীক্ষার জন্য টিকিট পরীক্ষক যন্ত্র রয়েছে। যাত্রীদের সুবিধার জন্য চলন্ত সিঁড়ি থাকবে স্টেশনটিতে। এছাড়া স্টেশনে পানীয় জল ও শৌচালয়ের ব্যবস্থা থাকবে।
কলকাতা মেট্রোর অন্য স্টেশন ও লাইনগুলির মত এই স্টেশনে তৃতীয় রেলপথ দ্বারা ৭৫০ ভোল্টের ডি. সি. বিদ্যুৎ ব্যবস্থা ব্যবহার করা হবে ট্রেন পরিচালনার জন্য।
যোগাযোগ ভিত্তিক ট্রেন নিয়ন্ত্রণ সংকেত ব্যবস্থা দ্বারা এই স্টেশনে ও রেলপথে ট্রেনের চলাচল পরিচালনা করা হবে। এই সংকেত ব্যবস্থার দ্বারা খুবি ৯০ সেকেন্ড অন্তঃর ট্রেন পরিচালনা করা যাবে।
কলকাতা মেট্রো রেলওয়ে ঘোষণা করেছে এই স্টেশন থেকে রেল পরিষেবা ২০২১ সালে শুরু হবে।
যৌথমূলধন কোম্পানি ও ফার্মসমূহের পরিদপ্তর

যৌথমূলধন কোম্পানি ও ফার্মসমূহের পরিদপ্তর (আরজেএসসি) হল বাংলাদেশ সরকারের একটি প্রতিষ্ঠান যা বাংলাদেশের আইন অনুযায়ী কোম্পানি ও অন্যন্য প্রতিষ্ঠান গঠনের সুবিধা প্রদান করে, সেগুলোর নিবন্ধন প্রদান করে এবং প্রতিষ্ঠাসমূহের মালিকানা সম্পর্কিত সকল নথিপত্র সংরক্ষণ করে। প্রতিষ্ঠানটি একজন নিবন্ধকের অধীনে কার্যক্রম পরিচালনা করে থাকে।
ভারত বিভাগের পর পাকিস্তান বাণিজ্য মন্ত্রণালয়ের অধীনে চট্টগ্রামে প্রতিষ্ঠানটি যাত্রা শুরু করে। এ সময় কলকাতাতে নিবন্ধিত পূর্ব পাকিস্তানের কিছু কোম্পানি, পেশাদার সংগঠন ও অংশীদারী কারবারের নথিপত্র নিয়ে নিয়ে কার্যক্রম শুরু হয়। ১৯৬২ সালে এর প্রধথান কার্যালয় ঢাকায় স্থানান্তর করা হয়। ২০১৫ সালের জুন পর্যন্ত প্রতিষ্ঠানটির হিসেব অনুযায়ী, এর অধীনে ১ লক্ষ ৯০ হাজার প্রতিষ্ঠান নিবন্ধিত রয়েছে।
যৌথমূলধন কোম্পানি ও ফার্মসমূহের পরিদপ্তর মূলত পাবলিক কোম্পানি, প্রাইভেট কোম্পানি, বিদেশি কোম্পানি, ট্রেড অরগানাইজেশন (বাণিজ্য সংগঠন), সোসাইটি (সমিতি) এবং পার্টনারশিপ ফার্ম (অংশীদারী কারবার) নিয়ে কাজ করে। আরজেএসসি এসব প্রতিষ্ঠানের নামের ছাড়পত্র, নিবন্ধন, প্রত্যায়িত অনুলিপি প্রদান, উইন্ডিং আপ ও স্ট্রাক অফ নিয়ে কাজ করে।
ভারতীয় একদিনের আন্তর্জাতিক ক্রিকেটারদের তালিকা

অত্র নিবন্ধটি ভারতীয় একদিনের আন্তর্জাতিক ক্রিকেটারদের তালিকা সম্পর্কীয়। একদিনের আন্তর্জাতিক ক্রিকেট খেলা বা ওডিআই আন্তর্জাতিক ক্রিকেট কাউন্সিল (আইসিসি) কর্তৃক অনুমোদিত ও পূর্ব-নির্ধারিত সময়ে ওডিআই মর্যাদাপ্রাপ্ত দু’টি দলের অংশগ্রহণে অনুষ্ঠিত হয়। ওডিআই টেস্ট খেলা থেকে ভিন্ন প্রকৃতির হয়ে থাকে এবং ওভার সংখ্যা নির্দিষ্ট করা থাকে। প্রতিটি দল কেবলমাত্র একটি ইনিংসে অংশগ্রহণ করতে পারে।
৫ জানুয়ারি, ১৯৭১ তারিখে মেলবোর্ন ক্রিকেট গ্রাউন্ডে অস্ট্রেলিয়া-ইংল্যান্ডের মধ্যকার প্রথম ওডিআই অনুষ্ঠিত হয়েছিল। ভারত আন্তর্জাতিক ক্রিকেট কাউন্সিলের পূর্ণাঙ্গ সদস্য হওয়ায় স্থায়ীভাবে ওডিআই মর্যাদাপ্রাপ্ত ক্রিকেট দল। ১৯৭৪ সালে ভারত দল প্রথম ওডিআইয়ে অংশ নেয়। এ পর্যন্ত দলের পক্ষে ২২৭জন খেলোয়াড় প্রতিনিধিত্ব করেছেন। ১৯৭৪ সালের পর থেকে ৯৫৩টি ওডিআইয়ে অংশ নিয়ে ভারত দল ৪৯২ জয়, ৪১২ পরাজয়, ৯ টাই ও ৪০টি খেলা ফলাফলবিহীন অবস্থায় থাকে। ১৯৮১ সালে ইংল্যান্ডের বিপক্ষে ৩-খেলার সিরিজে ২-১ ব্যবধানে ভারত দল বিজয়ী হয়।
১৯৮৩ ও ২০১১ সালের ক্রিকেট বিশ্বকাপের শিরোপা লাভসহ ২০০৩ সালের প্রতিযোগিতায় রানার্স-আপ হয়। ২০১৩ সালের আইসিসি চ্যাম্পিয়ন্স ট্রফি প্রতিযোগিতায় ভারত দল শিরোপা জয় করে। এছাড়াও, ২০০২ সালে দুইবার বৃষ্টির কারণ শ্রীলঙ্কার সাথে যৌথভাবে শিরোপা লাভ করেছিল। ২০০০ সালের আইসিসি নক-আউট ট্রফিতে রানার্স-আপ হয়। ১৯৮৪, ১৯৮৮, ১৯৯০, ১৯৯৫, ২০১০ ও ২০১৮ - এ ছয়বার এশিয়া কাপের শিরোপা জয় করে।
১৬ বছর ২৩৮ দিন বয়সে শচীন তেন্ডুলকর সর্বকনিষ্ঠ খেলোয়াড় হিসেবে ওডিআই অভিষেক ঘটে। অন্যদিক, ৩৬ বছর ১৩৮ দিন বয়সে ভারতের সর্ববয়োঃজ্যেষ্ঠ ওডিআই ক্রিকেটার ও উইকেট-রক্ষক হিসেবে ফারুক ইঞ্জিনিয়ারের অভিষেক পর্ব সম্পন্ন হয়। ৩৩৭ উইকেট নিয়ে অনিল কুম্বলে নিজ দেশের পক্ষে শীর্ষস্থানে অবস্থান করছেন। ৪৪.৮৩ গড়ে ৪৫২ ইনিংসে ১৮৪২৬ রান তুলে শচীন তেন্ডুলকর শীর্ষস্থানীয় ব্যাটসম্যানের মর্যাদা লাভ করছেন। বর্তমানে, ৪৬৩টি ওডিআইয়ে অংশ নিয়ে শচীন তেন্ডুলকর সর্বাধিকসংখ্যক খেলায় অংশগ্রণ করার গৌরবের অধিকারী। এছাড়াও, সর্বাধিকসংখ্যক ম্যান অব দ্য ম্যাচের পুরস্কার লাভের বিশ্বরেকর্ড রয়েছে তার। ওডিআইয়ে ভারত দল এক ইনিংসে সর্বাধিক ৪১৮/৫ করেছে। অন্যদিকে, সর্বনিম্ন ৫৪ রান করেছে ভারতীয় দল।
বর্তমানে রোহিত শর্মা সর্বাধিক ২৬৪ রানের ব্যক্তিগত ইনিংস খেলেছেন। নভেম্বর, ২০১৪ সালে শ্রীলঙ্কার বিপক্ষে তিনি এ ইনিংসটি খেলেন। এ সংগ্রহটি ওডিআইয়ে যে-কোন খেলোয়াড়ের চেয়ে সেরা।
যেদিন একজন খেলোয়াড় তার প্রথম ওডিআই ক্যাপ পায়, সেই ক্রমিক অনুসারে এ তালিকাটি সাজানো হয়েছে। যদি একাধিক খেলোয়াড় একই ওডিআই ম্যাচে তার প্রথম ওডিআই ক্যাপ পায়, সেক্ষেত্রে খেলোয়াড়দের পারিবারিক নামের ইংরেজি বর্ণানুক্রম অনুসারে তালিকায় অন্তর্ভুক্ত করা হয়েছে। এ পরিসংখ্যানে ভারতের পক্ষে অংশগ্রহণকারী ওডিআই খেলোয়াড়দের নাম অন্তর্ভুক্ত করা হয়েছে। তবে, কয়েকজন খেলোয়াড় এশিয়ান একাদশ ও বিশ্ব একাদশেরও প্রতিনিধিত্ব করেছেন।
১ নভেম্বর, ২০১৮ অনুযায়ী পরিসংখ্যানটি সঠিক।
জাগীর কৌর

বিবি জাগির কাউর প্রথম নারী যিনি দ্বিতীয়বারের মত শিরোমণি গুরুদুয়ারা প্রবন্ধক কমিটির সভাপতি নির্বাচিত হয়েছিলেন। শিরোমণি গুরুদুয়ারা প্রবন্ধক কমিটি হল এমন একটি সংগঠন, যেটি শিখদের ঐতিহাসিক ধর্মীয় স্থাপনাগুলো সংরক্ষণের পাশাপাশি বিভিন্ন শিক্ষা প্রতিষ্ঠানও পরিচালনা করে থাকে। সংস্থাটির কার্যক্রম ভারতের ভারতের রাজ্যসমূহ ও কেন্দ্রশাসিত অঞ্চলসমূহ, যেমন পাঞ্জাব, হরিয়াণা, হিমাচল প্রদেশ, কেন্দ্রশাসিত অঞ্চল চণ্ডীগড় জুড়ে বিস্তৃত।
১৯৫৪ সালের অক্টোবর মাসের ১৫ তারিখে পাঞ্জাব প্রদেশের জলন্ধর জেলার ভাতনুরা লুবনা গ্রামে তিনি জন্মগ্রহণ করেন।
তিনি রাজনীতিতে আসার পূর্বে স্থানীয় একটি শিক্ষা প্রতিষ্ঠানে গণিতের শিক্ষক ছিলেন। ১৯৯৫ সালে ভারতের পাঞ্জাব রাজ্যের শিখ ধর্মভিত্তিক রাজনৈতিক দল শিরোমণি অকালী দলে যোগদান করেন। দলটির পাঞ্জাব প্রদেশে শক্ত ভিত্তি রয়েছে। রাজনীতিতে খুব দ্রুতই উপরের দিকে উঠতে থাকেন তিনি। অল্পদিনের মাঝেই দলের কার্যনির্বাহী কমিটির সদস্য নির্বাচিত হন তিনি। ১৯৯৭ সালে পাঞ্জাব বিধানসভার কাপুরথালা জেলার ভোলাথ আসন থেকে তিনি নির্বাচিত হন। সে বছর পাঞ্জাব প্রদেশে শিরোমণি অকালী দল সরকার গঠন করেন, প্রাদেশিক সরকারের মন্ত্রিসভাতে তিনি যুক্ত হন। তিনি পাঞ্জাবের পর্যটন ও সংস্কৃতিবিষয়ক মন্ত্রী ছিলেন। এছাড়াও ২০০৭ সালে পাঞ্জাবে গঠিত প্রকাশ সিং বাদলের মন্ত্রিসভাতেও তিনি যুক্ত ছিলেন। ২০১৯ সালে আসন্ন লোকসভা নির্বাচনে তিনি খাদুর সাহিব আসন থেকে শিরোমণি অকালী দলের প্রার্থী মনোনীত হয়েছেন।
তিনি ১৯৯৯ সালের মার্চ মাস থেকে ২০০০ সালের নভেম্বর মাস পর্যন্ত প্রথমবারের মত শিরোমণি গুরুদুয়ারা প্রবন্ধক কমিটিতে সভাপতির দায়িত্ব পালন করেছিলেন। প্রথমবার সংগঠনটির সভাপতির দায়িত্ব পালন করার আগে তিনি মন্ত্রীত্বে ইস্তফা দিয়েছিলেন। ২০০৪ সালে গুরুচরণ সিং তোহরা মারা গেলে সংগঠনটির সভাপতির পদ খালি হয়। এরপর শিরোমণি আকালি দলের নেতা সুখদেব সিং ভাউর এবং হর্ষবিন্দর সিং কর্তৃক তার নাম প্রস্তাব করা হয়। আর কোন প্রার্থী না থাকায় তিনি দ্বিতীয়বারের মত শিরোমণি গুরুদুয়ারা প্রবন্ধক কমিটির সভাপতি নির্বাচিত হন।
২০০০ সালের এপ্রিল মাসের ২০ তারিখে তার কন্যা হরপ্রীত কাউরের রহস্যজনক মৃত্যু হয়। এরপর বিষয়টি সেন্ট্রাল ব্যুরো অব ইনভেস্টিগেশন তদন্ত করে। তদন্তে বেরিয়ে আসে যে, ব্যাপারটা সম্মান রক্ষার্থে হত্যা ছিল। এতে তার সম্পৃক্ততার প্রমাণ পাওয়া যায়। তাকে শিরোমণি গুরুদুয়ারা প্রবন্ধক কমিটির সভাপতির পদ ছাড়তে হয়। এই ঘটনার জন্য তার বিরুদ্ধে ইন্ডিয়ান পেনাল কোডের ১২০-বি, ২০১, ৩০২, ৩১৩, ৩৪৪ ও ৩৬৫ ধারায় অভিযোগ গঠন হয়। তিনি দোষী প্রমাণিত হন। তবে, তার বিরুদ্ধে ৩০২ ধারায় অভিযোগ গঠন নামঞ্জুর করে আদালত। তিনি পাঁচ বছরের সশ্রম কারাদণ্ডে দণ্ডিত হন।
মার্সেল মার্সো

মার্সেল মার্সো (; জন্ম: মার্সেল মাঙ্গেল, ২২ মার্চ ১৯২৩ - ২২ সেপ্টেম্বর ২০০৭) ছিলেন একজন ফরাসি অভিনেতা ও মূকাভিনেতা। তিনি তার মঞ্চ ব্যক্তিত্ব "বিপ দ্য ক্লাউন" চরিত্রের জন্য সর্বাধিক খ্যাতি অর্জন করেন। তিনি মূকাভিনয়কে "নৈঃশব্দের শিল্পকলা" বলে আখ্যায়িত করেন এবং ৬০ বছরের অধিক সময় বিশ্বব্যাপী পেশাদার মূকাভিনয় পরিবেশন করেছেন। দ্বিতীয় বিশ্বযুদ্ধের সময়ে তিনি ফরাসি রেজিস্টেন্সে কর্মরত ছিলেন এবং ১৯৪৪ সালের আগস্ট মাসে প্যারিসের স্বাধীনতার পর ৩০০০ সৈন্যের সামনে বিশাল পরিসরে তার প্রথম পরিবেশনা উপস্থাপন করেন। যুদ্ধের পর তিনি প্যারিসে নাট্যকলা ও মূকাভিনয় নিয়ে পড়াশোনা করেন।
১৯৫৯ সালে তিনি প্যারিসে নিজের পান্তোমিম স্কুল প্রতিষ্ঠা করেন এবং এই শিল্পকে মার্কিন যুক্তরাষ্ট্রে প্রচারের জন্য মার্সো ফাউন্ডেশন গঠন করেন। তার প্রাপ্ত বিভিন্ন পুরস্কার ও সম্মাননার মধ্যে রয়েছে ১৯৯৮ সালে লেজিওঁ দনরের গ্র্যান্ড অফিসার এবং ১৯৯৮ সালে ন্যাশনাল অর্ডার অব মেরিট। তিনি তার টেলিভিশন কর্মের জন্য একটি এমি পুরস্কার অর্জন করেন। তিনি বার্লিনের একাডেমি অব ফাইন আর্টসের একজন নির্বাচিত সদস্য এবং জাপানে "জাতীয় সম্পদ" হিসেবে ঘোষিত। তিনি প্রায় ২০ বছর মাইকেল জ্যাকসনের বন্ধু ছিলেন, এবং জ্যাকসন বলেন তিনি নিজেও মার্সোর কিছু কৌশল তার নাচে ব্যবহার করতেন।
মার্সেল মাঙ্গেল ১৯২৩ সালের ২২শে মার্চ ফ্রান্সের স্ত্রাসবুর্গে এক ইহুদি পরিবারে জন্মগ্রহণ করেন। তার পিতা শার্ল মাঙ্গেল ছিলেন একজন কসাই, তিনি পোল্যান্ডের বেজিনের বাসিন্দা ছিলেন। তার মাতা আন ভের্জবের্গ ইয়াবলুনিভে (বর্তমান ইউক্রেন) জন্মগ্রহণ করেছিলেন। তার মায়ের পরিবার সূত্রে তিনি ইসরায়েলি গায়ক ইয়ার্দেনা আরাজির আত্মীয়। মাঙ্গেলের যখন চার বছর বয়স, তখন তার সপরিবারে লিল শহরে চলে যান, কিন্তু পরবর্তী কালে তারা পুনরায় স্ত্রাসবুর্গে ফিরে আসেন।
নাৎসি জার্মানি কর্তৃক ফ্রান্স আক্রমণকালে ষোল বছর বয়সী মার্সেল তার পরিবারকে নিয়ে লিমোগেসে পালিয়ে যান। তার এক ভাই গেয়র্গ লোঁগের তাকে ফরাসি রেজিস্টেন্সে যোগ দেওয়ার আহ্বান জানায়। ১৯৪৪ সালে মাঙ্গেলের পিতা নাৎসি গোপন পুলিশ বাহিনী গেস্টাপোর কাছে ধরা পড়েন এবং তাকে আউসভিৎচ কনসেনট্রেশন ক্যাম্পে নিয়ে যায়, সেখানে তাকে হত্যা করা হয়। মাঙ্গেলের মা বেঁচে যান।
দক্ষিণখান থানা

দক্ষিণখান বাংলাদেশের ঢাকা মেট্রোপলিটন উত্তরের অধীন একটি থানা।
দক্ষিণখান থানার উত্তরে গাজীপুর সদর উপজেলা, দক্ষিণে খিলক্ষেত থানা, পূর্বে উত্তরখান থানা ও পশ্চিমে বিমানবন্দর থানা অবস্থিত।
দক্ষিণখান থানা ২০০৬ সালে প্রতিষ্ঠিত হয়। নবাব আলীবর্দী খান ও তাঁর বংশধর খান পদবি হতে এলাকার নাম হয় দক্ষিণ খান। পূর্বতন "দক্ষিণখান আদর্শ ইউনিয়ন পরিষদ" থেকে থানার নামকরণ করা হয়। 
দক্ষিণখান থানার জনসংখ্যা প্রায় ৫,২৯,৫০০। অধিবাসীদের গড় শিক্ষার হার ৬৮.৮৭%। পুরুষ ও মহিলাদের মধ্যে এই হার যথাক্রমে ৭৩.৫৭% ও ৬৩.০৬%।
লালমাটিয়া

লালমাটিয়া বাংলাদেশের রাজধানী ঢাকার মোহাম্মদপুর ও ধানমন্ডির মধ্যে অবস্থিত একটি আবাসিক এলাকা। এলাকাটি সরু রাস্তা ও লাল ইটের বাড়ির জন্য বিখ্যাত। তিনটি গুরুত্বপূর্ণ সড়ক (সাতমসজিদ রোড, পুরাতন ২৭ নম্বর রোড ও মিরপুর রোড) এই এলাকার পাশ দিয়ে গিয়েছে, যা এই এলাকার যোগাযোগ ব্যবস্থায় গুরুত্বপূর্ণ ভূমিকা রাখে।
এই এলাকার লাল মাটি থেকে "লালমাটিয়া" নামকরণ করা হয়েছে বলে ধারণা করা হয়। এই এলাকায় অনেক আগে থেকেই জনবসতি গড়ে ওঠে। যদিও বর্তমানে অনেক পুরনো ভবন ভেঙে নতুন ইমারত গড়ে তোলা হচ্ছে। সম্পূর্ণ এলাকাটিকে ৮টি ব্লকে ভাগ করা হয়েছে। লালমাটিয়ায় ঢাকার অন্যান্য এলাকার তুলনায় বেশকিছু সংখ্যক খেলার মাঠ রয়েছে। তবে পয়ঃনিষ্কাশনের অব্যস্থাপনা ও সড়কের দুর্দশা এই এলাকার নাগরিক ভোগান্তির কারণ।
আবাসিক এলাকা হওয়া সত্ত্বেও এখানে বেশকিছু বাণিজ্যিক প্রতিষ্ঠান গড়ে উঠেছে। এছাড়া কিছু এনজিও, হাসপাতাল, দোকান ও রেস্তোরাঁও রয়েছে।
লালমাটিয়ায় বেশ কিছু স্কুল, কলেজ ও দুইটি বিশ্ববিদ্যালয় রয়েছে। এর মধ্যে উল্লেখযোগ্য হলো জামিয়া ইসলামিয়া লালমাটিয়া, লালমাটিয়া মহিলা কলেজ ও লালমাটিয়া গার্লস হাই স্কুল ইত্যাদি। ম্যানগ্রোভ, একাডেমিয়া, সাউথ ব্রীজ স্কুল (সিনিয়র সেকশন), কার্ডিফ এর মতো আরও অনেকগুলি নামকরা ইংলিশ মিডিয়াম স্কুল এই এলাকাটিতে অবস্থিত রয়েছে।
আনসার বাহিনী ও লালমাটিয়া সোসাইটির নিয়োগকৃত নিরাপত্তারক্ষীদের তৎপরতায় লালমাটিয়ার নিরাপত্তাব্যবস্থা গড়ে উঠেছে।
রাইপুর

রাইপুর হল পশ্চিমবঙ্গের বাঁকুড়া জেলার একটি জনগণনা শহর ও থানা। এই শহরটি খাতড়া মহকুমার রাইপুর সমষ্টি উন্নয়ন ব্লকে অবস্থিত। জনগণনা প্রতিবেদনে এই শহরটিকে রাইপুর নামে অভিহিত করা হয়েছে।
২০১১ সালে ভারতের জনগণনা অনুসারে রাইপুর বাজারের মোট জনসংখ্যা ৬২৮০ জন, যার মধ্যে ৩২৩২ জন পুরুষ ও ৩০৪৮ জন নারী৷ প্রতি হাজার পুরুষে নারী সংখ্যা ৯৪৩ জন৷ শহরটিতে অনুর্দ্ধ ৬ বছর বয়সী শিশু ৬২২ জন, যা সমগ্র জনসংখ্যার ৯.৯০%৷ ৬ বৎসরোর্দ্ধ জনসংখ্যার মধ্যে ৮৩.৬৭% তথা ৪৭৩৪ জন সাক্ষর৷
২৫২ বর্গকিলোমিটারের অধিক ক্ষেত্রবিশিষ্ট বিস্তৃত ও ১,০৫,৮২৬ জন জনসংখ্যাবিশিষ্ট রাইপুর সমষ্টি উন্নয়ন ব্লকটি রাইপুর থানার অন্তর্গত৷
রাইপুর বাজার শহরটি ঝাড়গ্রাম থেকে পূর্ব মেদিনীপুর জেলার দীঘা পর্যন্ত বিস্তৃত ৪নং রাজ্য সড়ক এবং পশ্চিম বর্ধমান জেলার দুর্গাপুর থেকে ঝাড়গ্রাম জেলার নয়াগ্রাম পর্যন্ত বিস্তৃত ৯ নং রাজ্য সড়কের ওপর অবস্থিত৷
রাইপুর গ্রামীণ হাসপাতাল এই ব্লকের কেন্দ্রীয় হাসপাতাল। এছাড়া এই ব্লকের ডুমুরতোড়, ফুলকুসমা ও মোটগোদায় তিনটি স্বাস্থ্যকেন্দ্র এবং মোট ৩৩টি শাখাকেন্দ্র রয়েছে।
কনস্ট্যান্স উ

কনস্ট্যান্স উ (; ২২ মার্চ ১৯৮২) হলেন একজন মার্কিন অভিনেত্রী। তিনি "ক্রেজি রিচ এশিয়ান্স" চলচ্চিত্রে প্রধান চরিত্রে অভিনয়ের জন্য খ্যাতি অর্জন করেন। এই চলচ্চিত্রে রেচেল চু চরিত্রে অভিনয় করে তিনি সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। তিনি এবিসির হাস্যরসাত্মক ধারাবাহিক "ফ্রেশ অফ দ্য বোট" (২০১৫-বর্তমান)-এ জেসিকা হুয়াং চরিত্রে অভিনয় করে দুটি টিসিএ পুরস্কার ও চারটি ক্রিটিকস চয়েস টেলিভিশন পুরস্কারের মনোনয়ন লাভ করেন।
২০১৭ সালে "টাইম" সাময়িকীর ১০০ প্রভাবশালী ব্যক্তির তালিকায় উ'র নাম অন্তর্ভুক্ত করা হয়।
রাজিন্দর কৌর

ড. রাজিন্দর কাউর ভারতের পাঞ্জাব প্রদেশে জন্মগ্রহণকারী একজন সাংবাদিক ও রাজনীতিবিদ ছিলেন।
তিনি ১৯৩১ সালের ফেব্রুয়ারি মাসের ১০ তারিখে ব্রিটিশ ভারতের পাঞ্জাব প্রদেশের অমৃতসরে জন্মগ্রহণ করেন। তার বাবা ছিলেন প্রখ্যাত শিখ ধর্মীয় ও রাজনৈতিক নেতা মাস্টার তারা সিং।
তিনি অমৃতসরের খালসা কলেজ, চন্ডিগড়ের পাঞ্জাব বিশ্ববিদ্যালয় ও নয়াদিল্লির ক্যাম্প কলেজের ছাত্রী ছিলেন। তিনি ব্যাচেলর অব টিচিং ডিগ্রি নিয়েছিলেন। এছাড়াও তিনি স্নাতকোত্তর করেন দর্শন বিষয়ে। একই বিষয়ে তিনি পিএইচডি ডিগ্রিও অর্জন করেন। তার ডক্টরেট ডিগ্রির বিষয়বস্তু ছিল 'দ্য শিখ কনসেপ্ট অব গডহেড'।
লেখাপড়ার পাঠ চুকানোর পর তিনি প্রবেশ করেন কর্মজীবনে। ১৯৫৮ সালে তিনি যোগ দেন ভারতের পাঞ্জাব প্রদেশের অমৃতসরে অবস্থিত খালসা কলেজে। কলেজটিতে এক বছর প্রভাষক হিসেবে দায়িত্ব পালন করেন তিনি। ১৯৫৯ সালে তিনি চাকরি ছেড়ে দেন এবং সাংবাদিকতা ও রাজনীতিতে প্রবেশ করেন। তিনি পাঞ্জাবি ভাষার পত্রিকা দৈনিক "প্রভাত"এ সম্পাদক হিসেবে যোগ দেন। এখানে তিনি তিন বছর দায়িত্ব পালন করেন। এছাড়াও, অমৃতসরের মাসিক সাময়িকী সন্ত সিপাহিতেও সম্পাদক পদে কর্মরত ছিলেন তিনি। এরপর তিনি যোগ দেন শিরোমণি অকালি দলে। তিনি দলটির মহিলা শাখা স্ত্রী অকালি দলের সভাপতি ছিলেন। রাজনীতির বাইরে তিনি শিক্ষা ও সামাজিক কর্মকাণ্ডে যুক্ত ছিলেন। ১৯৭৭ সালে তিনি নয়াদিল্লি মিউনিসিপাল কমিটির সদস্য নিযুক্ত হন। তিনি ২ বছর এই কমিটিতে যুক্ত ছিলেন। তিনি কমিটির সামাজিক কল্যাণ উপকমিটির সদস্য ছিলেন। এর আগে ১৯৭৫ সালে দিল্লি গুরুদুয়ারা ব্যবস্থাপনা কমিটির সদস্য নিযুক্ত হয়েছিলেন। তিনি পাঞ্জাবের শিখ শিক্ষা কমিটির প্রতিষ্ঠাতা সদস্য ছিলেন। সংস্থাটি কর্তৃক পাঞ্জাবের কাদিয়ারি, বাঙ্গা, সাথিয়ালা ও অমৃতসরে খালসা কলেজ পরিচালিত হয়।
তিনি নারীদের জন্য গঠিত জাতীয় কমিটি ও অমৃতসর মিউনিসিপাল কর্পোরেশনের উপদেষ্টাকমিটির সদস্য ছিলেন। ১৯৭৮ সালে রাজ্যসভা নির্বাচনে তিনি প্রার্থী হিসেবে দাঁড়ান ও বিজয়ী হন।
১৯৮০ সালে তিনি যুক্তরাজ্যের রাজধানী লন্ডনের ওয়েম্বলি সম্মেলন কেন্দ্রে ধর্ম ও দর্শনবিষয়ক একটি সেমিনারে অংশ নেন। এর দুই বছর পর, ১৯৮২ সালে তৎকালীন সোভিয়েত ইউনিয়নের রাজধানী মস্কোতে নিরস্ত্রীকরণ বিষয়ে সারা বিশ্বের ধর্মীয় নেতাদের এক সম্মেলনে যোগ দেন।
১৯৮৯ সালের ফেব্রুয়ারি মাসের ৫ তারিখে পাঞ্জাবের ভাতিন্দায় আততায়ীর গুলিতে নিহত হন।
বোস কেবিন

বোস কেবিন বাংলাদেশের নারায়ণগঞ্জ জেলা সদরে ২ নং রেলগেট এলাকায় অবস্থিত একটি ঐতিহ্যবাহী রেস্তোরাঁ। ব্রিটিশ শাসনামল ও পাকিস্তান শাসনামলে রাজনৈতিক আন্দোলনের সময় নারায়ণগঞ্জসহ অন্যান্য অঞ্চলের তৎকালীন জাতীয় রাজনীতিবিদগণ এখানে আড্ডা দেওয়ার ফলে স্থানটি পরিচিত ও জনপ্রিয় হয়ে উঠে।
১৯২১ সালে নৃপেন চন্দ্র বসু (ভুলুবাবু) নামে একজন নারায়ণগঞ্জ শহরের ১ নং ও ২ নং রেলগেটের মধ্যবর্তী ফলপট্টি এলাকায় একটি টংঘরে (চালাঘর) রেস্তোরাঁটি প্রতিষ্ঠা করেন। নৃপেন ছিলেন তৎকালীন বিক্রমপুরের (বর্তমান মুন্সীগঞ্জ জেলা) শ্রীনগর থানার ষোলঘর গ্রামের বাসিন্দা। জীবিকার সন্ধানে বিক্রমপুর থেকে নারায়ণগঞ্জে আসার পর তিনি রেস্তোরাঁ ব্যবসা শুরু করেন। প্রথমদিকে চা ও বিস্কুট নিয়ে যাত্রা শুরু করলেও আস্তে আস্তে সেটি রেস্তোরাঁতে রুপ নেয়। ১৯৮৮ সালে রেস্তোরাঁ চেম্বার রোডে স্থানান্তরিত হয়। বর্তমানে এর নাম ‘নিউ বোস কেবিন’।
ভারতের স্বাধীনতা সংগ্রামের সময় কেবিনটি গুরুত্বপূর্ণ ভূমিকা পালন করে। এ অঞ্চলে ব্রিটিশ বিরোধী আন্দোলন বেগবান করার জন্য আন্দোলন সংক্রান্ত বিভিন্ন চিঠিপত্র বোস কেবিনের ঠিকানায় পাঠানো হত। তারপর এখান থেকে সেগুলো বিভিন্ন স্থানে পাঠানো হত। এছাড়াও ১৯৫২ সালে বাংলা ভাষা আন্দোলন, ১৯৭১ সালে বাংলাদেশের স্বাধীনতা যুদ্ধ ও নব্বইয়ের স্বৈরাচার বিরোধী আন্দোলনের সময় স্থানটি সংস্কৃতিক অঙ্গনে জনপ্রিয়তা লাভ করে।
রাজনৈতিক নেতৃবৃন্দের মধ্যে যরা বোস কেবিনে আড্ডা দিতেন তাদের মধ্যে উল্লেখযোগ্য হলেন, ভারতের স্বাধীনতা সংগ্রামের কিংবদন্তি নেতাজি সুভাষচন্দ্র বসু, পাকিস্তানের প্রধানমন্ত্রী ও বাঙালি রাজনীতিবিদ হোসেন শহীদ সোহ্‌রাওয়ার্দী, বাংলাদেশের জাতির জনক শেখ মুজিবুর রহমান এবং মজলুম জননেতা আবদুল হামিদ খান ভাসানী।
ফজলে মাহমুদ

ফজলে মাহমুদ রাব্বি (জন্ম: ৩০ ডিসেম্বর, ১৯৮৭) পিরোজপুরে জন্মগ্রহণকারী প্রথিতযশা বাংলাদেশী আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য তিনি। ঘরোয়া প্রথম-শ্রেণীর বাংলাদেশী ক্রিকেটে কলাবাগান, ভিক্টোরিয়া, বাংলাদেশ ক্রিকেট বোর্ড একাডেমি ও বরিশাল বিভাগের প্রতিনিধিত্ব করছেন। এছাড়াও, লিস্ট এ ক্রিকেটে বিশেষ প্রাধিকারপ্রাপ্ত রাজশাহী কিংস, প্রাইম দোলেশ্বর, খেলাঘর সমাজ কল্যাণ সমিতি, রংপুর রাইডার্সের পক্ষে খেলেছেন। দলে তিনি মূলতঃ অল-রাউন্ডারের ভূমিকায় অবতীর্ণ হয়েছেন। বামহাতে ব্যাটিংয়ের পাশাপাশি স্লো লেফট-আর্ম অর্থোডক্স বোলিং করে থাকেন ফজলে মাহমুদ নামে পরিচিত ফজলে রাব্বি। মাঝে-মধ্যেই স্কোরকার্ডে ডাকনাম ‘রাব্বি’ হিসেবে দেখানো হয়ে থাকে।
২০০৩-০৪ মৌসুম থেকে বরিশাল বিভাগের পক্ষে প্রথম-শ্রেণীর ক্রিকেট খেলছেন ফজলে মাহমুদ। ঐ খেলাটি ঢাকা বিভাগের বিপক্ষে ছিল। ২০১৭-১৮ মৌসুমের ঢাকা প্রিমিয়ার ডিভিশন ক্রিকেট লিগে প্রাইম দোলেশ্বরের পক্ষে খেলেন। এ পর্যায়ে ১৬ খেলায় অংশ নিয়ে ৭০৮ রান তুলেছিলেন তিনি ও শীর্ষস্থানীয় রান সংগ্রাহকের মর্যাদা লাভ করেছিলেন। ২০১৮-১৯ মৌসুমের বাংলাদেশ প্রিমিয়ার লিগের খসড়া খেলোয়াড়দের তালিকায় অন্তর্ভুক্ত হন। এরপর অক্টোবর, ২০১৮ সালে রাজশাহী কিংসের পক্ষে চুক্তিবদ্ধ হন ফজলে মাহমুদ।
২০২০-এর নভেম্বরে, ২০২০-২১ বঙ্গবন্ধু টি২০ কাপ প্রতিযোগিতা শুরুর পূর্বে ১২ নভেম্বর অনুষ্ঠিত খেলোয়াড় নিলামে মিনিস্টার গ্রুপ রাজশাহী তাকে কিনে নেয়।
২০১৮ সালের এশিয়া কাপকে ঘিরে ৩১-সদস্যের প্রাথমিক দলে প্রথমবারের মতো বারোজন নবীন খেলোয়াড়ের অন্যতম ছিলেন ফজলে মাহমুদ। এরপর অক্টোবর, ২০১৮ সালে জিম্বাবুয়ের আগমন উপলক্ষ্যে বাংলাদেশের একদিনের দলের সদস্যরূপে তাকে অন্তর্ভুক্ত করা হয়।
২১ অক্টোবর, ২০১৮ তারিখ বাংলাদেশের সদস্যরূপে সফরকারী জিম্বাবুয়ের বিপক্ষে সিরিজের ১ম ওডিআইয়ে অভিষেক ঘটে তার। কিন্তু, ঢাকায় অনুষ্ঠিত ঐ খেলায় টেন্ডাই চাতারার বলে ব্রেন্ডন টেলরের হাতে চার বল মোকাবেলান্তে শূন্য রানে তালুবন্দী হন। খেলায় তিনি ডোনাল্ড তিরিপানোকে রান আউট করেছিলেন। ইমরুল কায়েসের মনোমুগ্ধকর ১৪৪ রানের সেঞ্চুরির সুবাদে বাংলাদেশ ২৮ রানে জয় পেয়েছিল। এরপর ২৪ অক্টোবর, ২০১৮ তারিখে চট্টগ্রামে পাঁচ বল মোকাবেলা করে ব্রেন্ডন টেলরের স্ট্যাম্পিংয়ে পরপর দুইবার শূন্য রানে প্যাভিলিয়নে ফেরৎ আসেন। এবার অবশ্য বোলার ছিলেন সিকান্দার রাজা। এ খেলায় তার একমাত্র সাফল্য ছিল সেফাস ঝুয়াওকে কট আউটের মাধ্যমে তালুবন্দী করে বিদায় করা। মোহাম্মদ সাইফুদ্দিন ৩/৪৫ বোলিং পরিসংখ্যান গড়লে বাংলাদেশ দল ৭ উইকেটে জয় তুলে নেয়।
জাতীয় মুক্তিযোদ্ধা কাউন্সিল

জাতীয় মুক্তিযোদ্ধা কাউন্সিল (সংক্ষেপে জামুকা) হল বাংলাদেশ সরকারের একটি স্বায়ত্তশাসিত পরিষদ, যা মুক্তিযোদ্ধা, যুদ্ধাহত মুক্তিযোদ্ধা ও শহীদ মুক্তিযোদ্ধা পরিবারের সদস্যদের কল্যাণ ও প্রকৃত মুক্তিযোদ্ধাদের তালিকা নিয়ন্ত্রণে কাজ করে। এর সদরদপ্তর বাংলাদেশের ঢাকার মগবাজারে।
১৯৭১ সালে বাংলাদেশের স্বাধীনতা যুদ্ধে অংশগ্রহণকারী মুক্তিযোদ্ধাদের কল্যাণ দেখাশোনার জন্য মুক্তিযুদ্ধ বিষয়ক মন্ত্রণালয়ের অধীনে জাতীয় মুক্তিযোদ্ধা কাউন্সিল গঠিত হয়। এটি জাতীয় মুক্তিযোদ্ধা কাউন্সিল আইন, ২০০২ দ্বারা নিয়ন্ত্রিত ও পরিচালিত হয়। ২০১৫ সালে কাউন্সিলের সভায় বীরাঙ্গনাদের (যেসকল নারী ১৯৭১ সালে ধর্ষিত হয়েছে) সংশ্লিষ্ট সকল সুযোগ সুবিধাসহ মুক্তিযোদ্ধার স্বীকৃতি দেওয়ার সিদ্ধান্ত নেয়।
২০১৬ সালের ১২ ডিসেম্বর ভুয়া মুক্তিযোদ্ধা যাচাই বাছাই নির্দেশিকা জারি করে। ২০১৭ সালে ১২ জানুয়ারি যাচাই বাছাইয়ের জন্য স্থানীয় পর্যায়ে তদন্ত কমিটি গঠনের গেজেট প্রকাশ করে। একই সালের ২৩ জানুয়ারি বাংলাদেশ হাইকোর্ট মুক্তিযোদ্ধাদের তালিকা যাচাই-বাছাইয়ে জাতীয় মুক্তিযোদ্ধা কাউন্সিলের কমিটি গঠন করা কেন অবৈধ ঘোষণা করা হবে না, তা জানতে চেয়ে রুল জারি করে। মুক্তিযুদ্ধ বিষয়ক মন্ত্রণালয় ও কাউন্সিলের মহাপরিচালককে এর জবাব দিতে বলা হয়েছে। রায়ে বলা হয়েছিল গেজেটভুক্ত সব মুক্তিযোদ্ধাকে পুনরায় যাচাই-বাছাই করার ক্ষমতা আইন অনুযায়ী জামুকার নেই।
ব্রুনো গানৎস

ব্রুনো গানৎস (জার্মান :ˈbruːno ˈɡant͡s; ২২ মার্চ ১৯৪১ - ১৬ ফেব্রুয়ারি ২০১৯) ছিলেন একজন সুইস অভিনেতা। তিনি পঞ্চাশ বছরের অধিক সময় জার্মান ভাষার চলচ্চিত্র ও টেলিভিশন নাটকে অভিনয় করেছেন। তিনি পরিচালক ভের্নার হের্ৎসগ, এরিক রোমার, ফ্রান্সিস ফোর্ড কোপলা, ও ভিম ভেন্ডার্সের পরিচালনায় কাজ করে খ্যাতি অর্জন করেন। তিনি "দি আমেরিকান ফ্রেন্ড" (১৯৭৭)-এ জোনাথন জিমারম্যান, "নসফেরাতু দ্য ভ্যাম্পায়ার" (১৯৭৯)-এ জোনাথন হারকার, এবং "উইংস অব ডিজায়ার" (১৯৮৭)-এ ড্যামিয়েল চরিত্রে অভিনয় করে আন্তর্জাতিক অঙ্গনে পরিচিতি লাভ করেন।
গানৎস "ডাউনফল" (২০০৪) চলচ্চিত্র আডলফ হিটলার চরিত্রে অভিনয় করে আন্তর্জাতিকভাবে সমাদৃত হন। তিনি কয়েকটি ইংরেজি ভাষার চলচ্চিত্রেও অভিনয় করেন, তন্মধ্যে রয়েছে "দ্য বয়েজ ফ্রম ব্রাজিল" (১৯৭৮), "স্ট্র্যাপলেস" (১৯৮৯), "দ্য মাঞ্চুরিয়ান ক্যান্ডিডেট" (২০০৪), "দ্য রিডার" (২০০৮), "আননোন" (২০১১), এবং "রিমেম্বার" (২০১৫)। মঞ্চে তিনি ২০০০ সালে পিটার স্টেইনের "ফাউস্ট"-এর প্রথম খণ্ড ও দ্বিতীয় খণ্ডের মঞ্চায়নে ডক্টর হাইনরিখ ফাউস্ট চরিত্রে অভিনয় করেন।
গানৎস ফ্রান্সের লেজিওঁ দনরের নাইট এবং ২০০৬ সালে জার্মানির অর্ডার অব মেরিট খেতাবে খেতাবে ভূষিত হন।
মালিবাগ

মালিবাগ বাংলাদেশের রাজধানী ঢাকার শাহজাহানপুর থানার অন্তর্গত একটি এলাকা। "মালিবাগ" শব্দটির অর্থ মালির বাগান। এটি মগবাজারের নিকটে অবস্থিত একটি ঘনবসতিপূর্ণ এলাকা। বিভিন্ন ব্যবসা প্রতিষ্ঠান, বাজার, অফিস, স্কুল, কলেজ এখানে প্রতিষ্ঠিত হওয়ার কারণে মালিবাগ ঢাকা শহরের একটি অন্যতম ব্যস্ত এলাকা।
মালিবাগ এলাকাটি ঢাকা দক্ষিণ সিটি কর্পোরেশন এর ১২ নং ওয়ার্ড এর আওতাধীন, এটি পূর্ব মালিবাগ হিসেবেও পরিচিত।
পরমজিত কৌর গুলশন

পরমজিত কাউর গুলশন (জন্ম: ৪ জানুয়ারি ১৯৪৯) একজন ভারতীয় রাজনীতিবিদ, যিনি শিরোমণি অকালী দলের রাজনীতির সাথে যুক্ত আছেন। তিনি দুইবার লোকসভা নির্বাচনে বিজয়ী হয়েছিলেন।
তিনি ভারতের পাঞ্জাব প্রদেশের ভাতিন্দা জেলার আকালি জালাল গ্রামে ১৯৪৯ সালের জুন মাসের ৪ তারিখে জন্মগ্রহণ করেন। তার পিতার নাম ধন্না সিং গুলশন এবং তারমায়ের নাম বসন্ত কাউর।
তিনি পড়াশোনা করেছেন চন্ডিগড়ের পাঞ্জাব বিশ্ববিদ্যালয় এবং অমৃতসরের গুরু নানক দেব বিশ্ববিদ্যালয়ে। তিনি বিএড কোর্সে উত্তীর্ণ হয়েছিলেন। এছাড়াও, তিনি অর্থনীতি ও সমাজবিজ্ঞানে দুবার মাস্টার্স ডিগ্রি লাভ করেন।
১৯৭৪ সালে তিনি সরকারি চাকরিতে যোগদান করেন। তিনি সরকারি মাধ্যমিক বিদ্যালয়ে সামাজিক বিজ্ঞানের শিক্ষক হিসেবে যোগদান করেন। পাঞ্জাব প্রদেশের বিভিন্ন মাধ্যমিক বিদ্যালয়ে তিনি কর্মরত ছিলেন। ২০০৪ সালের ১২ ফেব্রুয়ারি সালে মোহালির সরকারি সিনিয়র মাধ্যমিক বিদ্যালয়ের প্রধান শিক্ষিকা হিসেবে অবসরগ্রহণ করেন।
সরকারি চাকরি থেকে অবসরগ্রহণের পর তিনি শিরোমণি আকালি দলে যোগ দেন। ২০০৪ সালে তিনি ভাতিন্দা থেকে লোকসভা নির্বাচনে প্রার্থী হন। তিনি নির্বাচনে জয়লাভ করেন। তিনি লোকসভায় ডিলিমিটেশন বিষয়ক কমিটি, রেলওয়ে বিষয় কমিটি, মানবসম্পদ উন্নয়নবিষয়ক কমিটি এবং পেট্রোলিয়াম ও প্রাকৃতিক গ্যাস মন্ত্রণালয়ের পরামর্শক কমিটির সদস্য ছিলেন।
২০০৯ সালে তিনি ফরিদকোট থেকে লোকসভা নির্বাচনে প্রার্থী হন। তিনি সেবার ৪৯.১৯% ভোট পেয়ে নির্বাচিত হন। সেবার তিনি লোকসভার তফসিলি জাতি ও উপজাতির উন্নয়ন বিষয়ক কমিটি, কৃষিবিষয়ক কমিটি ও আইনবিষয়ক কমিটির সদস্য হিসেবে কাজ করেছিলেন।
২০১৪ সালে তিনি পুনরায় ফরিদকোট থেকে লোকসভা নির্বাচনে দাঁড়ালেও সেবার আম আদমি পার্টির প্রফেসর সাধু সিং এর নিকট পরাজিত হন।
২০১৯ সালে আসন্ন লোকসভা নির্বাচনে তিনি ফরিদকোট থেকে প্রফেসর সাধু সিং এর বিরুদ্ধে পুনরায় লড়ার প্রস্তুতি নিচ্ছেন।
রাজনীতির পাশাপাশি বিভিন্ন সামাজিক কর্মকাণ্ডে যুক্ত আছেন তিনি। তিনি পিছিয়ে পড়া জনগোষ্ঠীর জন্য নিবেদিতপ্রাণ একজন মানুষ। তিনি অনাথ ও প্রবীণ ব্যক্তিদের কাছের মানুষ। তিনি সামাজিক সংগঠন 'বাবা ফরিদ ক্লাব' এর সাথে যুক্ত আছেন। সংগঠনটি মাদকাসক্তি নির্মূল কেন্দ্র পরিচালনা করে। এছাড়াও সংস্থাটির উদ্যোগে বিনামূল্যে রক্তদান, বৃক্ষরোপণসহ বিভিন্ন সামাজিক কর্মকাণ্ড পরিচালিত হয়।
১৯৭৮ সালের জানুয়ারি মাসের ২২ তারিখে তিনি নির্মল সিং এর সাথে বিবাহবন্ধনে আবদ্ধ হন। তাদের দুইটি মেয়ে আছে।
দিগম্বর

দিগম্বর জৈন ধর্মের দুটি সম্প্রদায়ের একটি। অন্যটি হলো শ্বেতাম্বর সম্প্রদায়। দিগম্বর সন্ধি বিচ্ছেদ করলে দাঁড়ায় দিক্‌ + অম্বর। অর্থাৎ 'দিগম্বর' অর্থ হলো দিক যার অম্বর বা বস্ত্র।দিগম্বর সম্প্রদায়ের অনুসারীগণ প্রাপ্তির জন্য নগ্নতাকে মুখ্য গণ্য করে এবং নারীদের স্বীকার করে না। তারা শ্বেতাম্বরদের ৪৫ গ্রন্থকেও স্বীকার করে না। তাদের বক্তব্য হচ্ছে যে, জিন ভগবান দ্বারা কথিত আগম গ্রন্থের অধিকাংশ কাল-দোষে ধ্বংস হয়ে গিয়েছে। তীর্থঙ্কর মহাবীরের পর ইন্দ্রভুতি গৌতম , সুধর্ম ও জাম্বুস্বামী পর্যন্ত পরে জৈনসংঘে বিশেষ মতভেদের চিহ্ন দৃষ্টিগোচর হয়নি। পরবর্তীতে জাম্বুস্বামীর পর দিগম্বর ও শ্বেতাম্বর সম্প্রদায়ের আচার্য পরম্পরাগুলো ভিন্ন হয়ে যায়।
দিগম্বরদের মতে, বিষ্ণু, নন্দী, অপরাজিত গোবর্ধন ও ভদ্রবাহু নামক পাঁচজন শ্রুতকেবলী হয়েছেন, অন্যদিকে শ্বেতাম্বর পরম্পরায় প্রভব, শয়্যংভব, যশভদ্র, সম্ভুতবিজয় ও ভদ্র্রবাহু শ্রুতকেবলী হিসাবে বিবেচিত হয়েছেন। ভদ্রবাহু উভয় সংঘে সাধারণ, এ থেকে অনুমান করা যায় ভদ্র্রবাহুর সময় পর্যন্ত জৈন সংঘে দিগম্বর-শ্বেতাম্বর মতপার্থক্য ছিল না। শ্বেতাম্বর সম্প্রদায়ের মতে, মহাবীর নির্বাণ এর ৬০৯ বছর পর (৮৩ খ্রিষ্টাব্দ) স্থবীপুরে শিবভূতি কর্তৃক ভোটিক মত (দিগম্বর) প্রতিষ্ঠিত হয়েছিল। কোংডিন্য ও কোট্টিবীর শিবভূতির দুজন প্রধান শিষ্য ছিলেন। 
দিগম্বর মতানুসারে, উজ্জয়িনীতে চন্দ্রগুপ্তের রাজত্বকালে আচার্য ভদ্রবাহুর খরা সম্পর্কিত ভবিষ্যদ্বাণী শোনার পর তার শিষ্য বিশাখাচার্য তার সংঘ নিয়ে পুন্নাট গিয়েছিলেন, কিছু সাধু সিন্ধু অঞ্চলে গিয়েছিলেন। যখন সাধুরা উজ্জয়িনী থেকে ফিরে এসেছিল, সেখানে দুর্ভিক্ষ ছিল। এসময়, সংঘের আচার্য নগ্নতাকে ঢাকার জন্য সাধুদের অর্ধফালক পরতে আদেশ দেন; পরবর্তীতে কিছু সাধু অর্ধফালক ত্যাগ করেনি, এদেরকে শ্বেতাম্বর বলা হয়। মথুরার জৈন শিলালিপি থেকেও প্রমাণিত হয়েছে যে, খ্রিস্টীয় প্রথম শতাব্দীর দিকে উভয় সম্প্রদায় একে অপরের থেকে আলাদা হয়েছিল। গুজরাত ও কাঠিয়াবাড়ে শ্বেতাম্বর এবং দক্ষিণ ভারত, মধ্যপ্রদেশ ও উত্তর প্রদেশে দিগম্বর বেশি দেখা যায়।
দিগম্বর মুনি বিবস্ত্র থাকেন, পড়গাহন করার সময় দাঁড়ানো অবস্থায় বিনাপাত্রে নিজ হাতেই আহার নেন। শুধু পিচ্ছী ও কমণ্ডুলু সাথে রাখেন এবং পায়ে হেঁটে চলাচল করেন।
সব দিগম্বর মুনিদের জন্য ২৮ টি মূলগুণ অনুসরণ করা বাধ্যতামূলক। এগুলো হল:
আদাবর থানা

আদাবর বাংলাদেশের বুড়িগঙ্গা নদীর তীরে অবস্থিত ঢাকা জেলার একটি থানা। উত্তরে দার-উস-সালাম থানা ও শেরে বাংলা নগর থানা, দক্ষিণে মোহাম্মদপুর থানা, পূর্ব শেরে বাংলা নগর থানা ও মোহাম্মদপুর থানা, পশ্চিমে সাভার উপজেলা, দার-উস-সালাম থানা ও মোহাম্মদপুর থানা।
প্রশাসন আদাবর থানা গঠিত হয় ২৭ জুন, ২০০৭ সালে মোহাম্মদপুর থানার অংশ নিয়ে।
নীলমাধব মন্দির, ওড়িশা

নীলমাধব মন্দির() ভারতের পূর্বপ্রান্তে অবস্থিত ওড়িশা রাজ্যের নয়াগড় জেলায় মহানদীর তীরে কান্তিলো জনপদে অবস্থিত একটি প্রাচীন মন্দির৷ এই মন্দিরটি শ্রীবিষ্ণুর উদ্দেশ্যে সমর্পিত, যা দুটি পাহাড়ের মধ্যবর্তীস্থানে জঙ্গলাবৃৃতভাবে বিরাজিত৷ নীলমাধবের পদপদ্ম হতে নির্গত অবিরত বিন্দুধারা ও সিদ্ধেশ্বর মন্দির এখানকার অন্যতম উল্লেখযোগ্য চিত্তাকর্ষণ।
জগন্নাথদেবের কেন্দ্রপ্রাণ হিসাবে আখ্যা পান এই নীলমাধব৷ শুধু তাই নয় এখনও নীলমাধব মূর্তি পুরীর জগন্নাথ মন্দিরে লক্ষ্মীমূর্তির ডানপাশে বিরাজিত৷
ওড়িশার নয়াগড় জেলার খণ্ডপড়া ব্লকে অবস্থিত মহানদীর তীরে অবস্থিত একটি ছোটো জনপদ কান্তিলো৷ নিকটবর্তী শহর নয়া গড় ও নিকটবর্তী নগর ও বিমানবন্দর ভুবনেশ্বর৷ রাজধানী ও নগর ভুবনেশ্বর থেকে কান্তিলো পর্যন্ত নিয়মিত বাস পরিষেবা রয়েছে৷ এটি রাজধানী থেকে৭৩ কিলোমিটার ও জেলাসদর থেকে ৩৩ কিলোমিটার দূরে অবস্থিত৷
নীলমাধব মন্দিরটি পুরাকালে ব্রহ্মাদ্রি পর্বতে অবস্থিত একটি পর্বতগুহা ছিলো যা বর্তমানে কান্তিলো নাম পায়৷ এখানেই শবর জনজাতির লোক ও শবরপ্রধান বিশ্ববসু এক স্থানীয় দেবতার আরাধনা করতেন যা স্থানীয় ভাষায় কিতুং নামে প্রসিদ্ধ ছিলো৷ পুরাণ মতে, দেবমূর্তিটি নীলকান্ত মণি রূপে পূজিত হতেন, যা নীলমাধব নামে পরিচিতি পায়৷ মন্দিরটির নিকটবর্তী অন্যদুটি নদী হল কুয়ানরিয়া ও কুসুমি নদী৷ প্রয়াগে যেমন ত্রিবেণীসঙ্গমে রয়েছেন বেণীমাধব তেমনই ওড়িশার ত্রিবেণীসঙ্গমে রয়েছেন নীলমাধব৷
পালাখাল ইউনিয়ন

পালাখাল মডেল ইউনিয়ন বাংলাদেশের চাঁদপুর জেলার অন্তর্গত কচুয়া উপজেলার একটি ইউনিয়ন।
পালাখাল মডেল ইউনিয়নের আয়তন ৪,১৮৬ একর।
২০১১ সালের পরিসংখ্যান অনুযায়ী পালাখাল মডেল ইউনিয়নের জনসংখ্যা ২৪,০৩৯ জন। এর মধ্যে পুরুষ ১১,৩৫৪ জন এবং মহিলা ১২,৬৮৫ জন। মোট পরিবার ৪,৭৯২টি।
কচুয়া উপজেলার উত্তর-মধ্যাংশে পালাখাল মডেল ইউনিয়নের অবস্থান। এ ইউনিয়নের উত্তরে বিতারা ইউনিয়ন, পশ্চিমে সহদেবপুর পশ্চিম ইউনিয়ন, দক্ষিণে কাদলা ইউনিয়ন এবং পূর্বে কচুয়া দক্ষিণ ইউনিয়ন ও কচুয়া উত্তর ইউনিয়ন অবস্থিত।
পালাখাল মডেল ইউনিয়ন এক সময় কচুয়া উপজেলাধীন ৪নং সহদেবপুর ইউনিয়নের অংশ ছিল। পরবর্তীতে বৃহত্তর সহদেবপুর ইউনিয়ন সহদেবপুর পূর্ব ও সহদেবপুর পশ্চিম নামে দুইটি ইউনিয়নে বিভক্ত হয়। বিভক্ত সহদেবপুর ইউনিয়নের মূল সহদেবপুর মৌজা সহদেবপুর পশ্চিম ইউনিয়নের অন্তর্ভুক্ত হওয়ায় এবং সহদেবপুর পূর্ব ইউনিয়ন পরিষদ কার্যালয় এ ইউনিয়নের ২৯নং পালাখাল মৌজার পালাখাল বাজারে অবস্থিত হওয়ায় এলাকাবাসীর দাবীর প্রেক্ষিতে এ ইউনিয়নের নাম পরিবর্তন করে ৪নং পালাখাল মডেল ইউনিয়ন রাখা হয়।
পালাখাল মডেল ইউনিয়ন কচুয়া উপজেলার আওতাধীন ৪নং ইউনিয়ন পরিষদ। এ ইউনিয়নের প্রশাসনিক কার্যক্রম কচুয়া থানার আওতাধীন। এটি জাতীয় সংসদের ২৬০নং নির্বাচনী এলাকা চাঁদপুর-১ এর অংশ।
২০১১ সালের পরিসংখ্যান অনুযায়ী পালাখাল মডেল ইউনিয়নের সাক্ষরতার হার ৩৯.৮%।
১১টি প্রাথমিক বিদ্যালয়, ২টি মাধ্যমিক বিদ্যালয়, ২টি মাদ্রাসা, ১টি কলেজ রয়েছে।
পালাখাল উচ্চ বিদ্যালয় এসএসসি পরীক্ষার কেন্দ্র হিসেবে ব্যবহৃত হয়।
পালাখাল মডেল ইউনিয়নের একমাত্র যোগাযোগ ব্যবস্থা হলো সড়ক পথ। তাছাড়া এই ইউনিয়নের মধ্যে দিয়েই ঢাকা-কচুয়া-চাঁদপুর মহাসড়কটির অবস্থান।
মনসা মুড়া
পিএম নরেন্দ্র মোদী

পিএম নরেন্দ্র মোদী হলো একটি ভারতীয় চলচ্চিত্র যেটি এক ভারতীয় রাজনেতার জীবনীসংক্রান্ত যা উমং কুমার দ্বারা পরিচালিত এবং সম্মিলিতভাবে সুরেশ ওবেরয়, সন্দীপ সিং এবং আনন্দ পণ্ডিত দ্বারা প্রযোজিত। চলচ্চিত্রটি ভারতের ১৪তম প্রধানমন্ত্রী নরেন্দ্র মোদী-এর জীবনের উপর ভিত্তি করে বানান; চলচ্চিত্রের মুখ্য ভূমিকা এবং কৃতিত্ব দেওয়া সহ-রচয়িতা হিসেবে রয়েছেন বিবেক ওবেরয়। চলচ্চিত্রটি নরেন্দ্র মোদীর প্রতিরুপের অত্যন্ত প্রশংসা এবং সুন্দর রুপদান দেওয়ার জন্য সমলোচনা করা হচ্ছে, বিশেষভাবে ২০১৯ সালের ভারতের সাধারণ নির্বাচনের সময়। চলচ্চিত্রটির ফার্স্ট লুক জানুয়ারি ২০১৯ সালে মুক্তি করা হয়। চলচ্চিত্রটি ২৩টি বিভিন্ন ভাষায় মুক্তি দেওয়া হবে। এটির নির্মাণব্যয় ২৫ কোটি রূপি ও ভারতে আয় করেছে ২৮.৫১ কোটি রূপি।
চলচ্চিত্রের জন্য অভিনয়শিল্পীর নির্বাচনের প্রক্রিয়ায়, নরেন্দ্র মোদীর চরিত্রের জন্য পরেশ রাওয়ালকে নির্বাচিত করা হয়, কিন্তু তিনি এই প্রকল্পটিকে ছেড়ে দেন; কিছু সময় পর, বিবেক ওবেরয়কে চরিত্রটির অভিনয়ের জন্য নির্বাচিত করা হয়।
২৭ জানুয়ারি ২০১৯ সালে আহমেদাবাদ, গুজরাত-এ চিত্রগ্রহণ শুরু হয়। মোদীর প্রাথমিক জীবন এবং রাজনৈতিক যাত্রার কিছু গুরুত্বপূর্ণ দৃশ্য উত্তরকাশী বিভাগে চিত্রগ্রহণ করা হয়। চিত্রগ্রহণের শেষ পরিকল্পনা মুম্বইয়ে করা হয়। উত্তরকাশীর একটি দৃশ্য সম্পূর্ণ করতে গিয়ে বিবেক আঘাতগ্রস্ত হন।
চলচ্চিত্রটির ট্রেইলার ২০ মার্চ, ২০১৯-এ মুক্তি দেওয়া হয়।
চলচ্চিত্রটিকে ১২ এপ্রিলের এক সপ্তাহ থেকে সরিয়ে নিয়ে ২৪ শে মে ২০১৯ তারিখে মুক্তি দেওয়া হয়।
প্রযোজক সুরেশ ওবেরয় ও সন্দীপ সিং ৭ই জানুয়ারি ২০১৯-এ চলচ্চিত্রের একটি প্রথম-দেখা পোস্টার মুক্তি দেন, যাতে অভিনেতা বিবেক ওবেরয়কে প্রধান চরিত্র মোদী হিসেবে প্রকাশ করা হয়।
বিমল কৌর খালসা

বিমল কাউর খালসা (মৃত্যু:১৯৯০) একজন ভারতীয় রাজনীতিবিদ ছিলেন। তার স্বামী ছিলেন ভারতের প্রাক্তন প্রধানমন্ত্রী ইন্দিরা গান্ধীর দেহরক্ষী। তার স্বামী বেয়ন্ত সিং ছিলেন ইন্দিরা গান্ধীর দুই আততায়ীর মধ্যে অন্যতম।
সৎবন্ত সিং ও তার স্বামী বেয়ন্ত সিং যখন ইন্দিরা গান্ধীকে হত্যা করেছিলেন, তখন বিমল কাউর খালসা লেডি হার্ডিঞ্জ মেডিকেল কলেজ এ নার্স পদে কর্মরত ছিলেন। ইন্দিরা গান্ধীকে হত্যার ঘটনার পর তাকে ভারতীয় নিরাপত্তা বাহিনী তুলে নিয়ে যায়, তিনি তার সন্তানদের বাড়ি রেখে কিছুদিনের জন্য উধাও হয়ে যান। দুই বছর ধরে তার সন্তান অমৃত, সর্বজিৎ ও জাসির লেখাপড়ার খরচ বহন করে একটি শিখ শিক্ষা প্রতিষ্ঠান দমদমি টাকশাল।
১৯৮৭ সালে বিমল কাউর খালসাকে হিংসাত্মক কাজে উদ্বুদ্ধকারী বক্তৃতা প্রদানের জন্য গ্রেফতার করা হয়েছিল। একটি গুরুদুয়ারায় তার বক্তৃতার পর উন্মত্ত জনতা ভারতের পাঞ্জাব প্রদেশের অমৃতসরে অবস্থিত স্বর্ণমন্দিরের রক্ষীদের আক্রমণ করে। এ ঘটনায় একজন রক্ষী নিহত হন। আহত হন আরো সাত জন। এই ঘটনার জন্য তিনি সমালোচিত হন এবং তাকে দুই বছরের কারাদণ্ডে দণ্ডিত করে আদালত।
তার স্বামীর মৃত্যুর পর তিনি রাজনীতিতে যোগ দিয়েছিলেন। ১৯৮৯ সালে তিনি শিরোমণি আকালি দল (মান) থেকে লোকসভা নির্বাচনে পাঞ্জাবের রোপার আসন থেকে প্রার্থী হন। নির্বাচনে তিনি জয়লাভ করেন। উল্লেখ্য যে,বিমল কাউর খালসার শ্বশুর, বেয়ন্ত সিং এর পিতা, সুচা সিং মালোয়াও লোকসভার সদস্য ছিলেন। সুচা সিং মালওয়া প্রদেশের ভাতিন্দা আসন থেকে নির্বাচিত হয়েছিলেন। বিমল কাউর খালসার ছেলে সর্বজিৎ সিং মানসা ও ভাতিন্দা থেকে ২০০৫ সালে লোকসভা নির্বাচনে প্রার্থী হয়েছিলেন।
তিনি ১৯৯০ সালের সেপ্টেম্বর মাসের ২ তারিখে মৃত্যুবরণ করেন।
বিমল কাউর খালসার মৃত্যু নিয়ে আছে অনেজ ধোঁয়াশা। সংবাদমাধ্যমের কাছে আসা প্রথম প্রতিবেদন থেকে জানা যায়, বিমল কাউর খালসা সায়ানাইড পানে আত্মহত্যা করেছিলেন। তার সন্তানেরা ছোট থাকায়, সন্দেহ করা হয়েছিল যে, তাকে বলপূর্বক সায়ানাইড পান করানো হয়েছে। পরবর্তীকালে, প্রতিবেদনটি সংশোধন করা হয় এবং বলা হয়, তিনি ওয়াশিং মেশিন ব্যবহারের সময় তড়িতাহত হয়ে মারা গিয়েছেন। বিমল কাউর খালসার মৃত্যুর দিন তার বাসার ১৩ বছর বয়সী কাজের ছেলে বাসায় ছিল না। তার বাসার কাজের ছেলেই সচরাচর বাসায় ওয়াশিং মেশিন ব্যবহার করে কাপড় ধুয়ে থাকত। তার নিকটাত্মীয়গণ ঘটনার সঠিক ময়নাতদন্ত দাবি করেন। কিন্তু, পুলিশ জানায়, ময়নাতদন্ত সঠিকভাবে সম্পন্ন হয়েছে এবং পুনরায় ময়নাতদন্ত হবার কোন সুযোগ নেই।
২০১৯ ইংল্যান্ড ক্রিকেট দলের আয়ারল্যান্ড সফর

আয়ারল্যান্ড ক্রিকেট দল একমাত্র একদিনের আন্তর্জাতিক খেলার জন্য ইংল্যান্ড সফর করে, যা মে ২০১৯-এ অনুষ্ঠিত হয়। জুলাই, ২০১৯ সালে আয়ারল্যান্ড দলের ইংল্যান্ড গমনে একটিমাত্র চারদিনের টেস্ট খেলায় অংশগ্রহণের পূর্বে এ খেলাটি অনুষ্ঠিত হবে। সেপ্টেম্বর, ২০১৮ সালে এ খেলাটি আয়োজনের লক্ষ্যে মালাহাইডের দ্য ভিলেজকে নির্ধারিত মাঠ হিসেবে ঘোষণা করা হয়েছে। মূলতঃ ২০১৯ সালের ক্রিকেট বিশ্বকাপ প্রতিযোগিতায় অংশগ্রহণের উদ্দেশ্যে প্রস্তুতি নেয়ার লক্ষ্যে ইংল্যান্ড দলে ওডিআইয়ে অংশ নিচ্ছে।
হীরা পাঠক

হীরা রামনারায়ণ পাঠক () গুজরাতি ভাষার একজন কবি ও সাহিত্য সমালোচক ছিলেন।
তিনি প্রখ্যাত গুজরাতি লেখক রামনারায়ণ ভি. পাঠকের সহধর্মিণী ছিলেন।
হীরা পাঠক ১৯১৬ সালের এপ্রিল মাসের ১২ তারিখে মুম্বাইয়ে জন্মগ্রহণ করেন। জন্মের পর তার নাম রাখা হয়েছিল হীরাবেন কল্যাণ মেহতা। তিনি ১৯৩৬ সালে এস.এন.ডি.টি. বিশ্ববিদ্যালয় থেকে স্নাতক হন। এরপর, ১৯৩৮ সালে একই বিশ্ববিদ্যালয় থেকে তিনি ডক্টরেট করেন। ডক্টরেট করার সময়ে তার থিসিস "আপনু বিবেচন সাহিত্য" পরের বছর পুস্তকাকারে বাজারে আসে।
১৯৩৮ সালে তিনি এস.এন.ডি.টি. উইমেন্স বিশ্ববিদ্যালয়ে শিক্ষক হিসেবে যোগ দেন। বিশ্ববিদ্যালয়টিতে ১৯৭২ সাল পর্যন্ত কর্মরত ছিলেন তিনি। তিনি ১৯৭০-১৯৭১ সময়কালে গুজরাত অধ্যাপক সংঘের সভাপতি ছিলেন। এছাড়াও, কিছু বছর তিনি গুজরাত সাহিত্য পরিষদের সহসভাপতির দায়িত্ব পালন করেছিলেন।
তিনি রামনারায়ণ ভি. পাঠকের সাথে বিবাহবন্ধনে আবদ্ধ হয়েছিলেন। বিয়ের পর তিনি তার নাম পরিবর্তন করে স্বামীর নামের সাথে মিল রেখে হীরা পাঠক রাখেন। রামনারায়ণ ভি. পাঠক একজন গান্ধীবাদী লেখক ছিলেন। উমাশংকর জোশি তাকে গান্ধী যুগের 'সাহিত্য গুরু' বলে অভিহিত করেছেন। তাকে গুজরাতি ভাষার সর্বশ্রেষ্ঠ ছোট গল্পকার বলে অভিহিত করা হয়। হীরা পাঠক, রামনারায়ণ ভি. পাঠকের দ্বিতীয় স্ত্রী ছিলেন। পাঠক সম্পতি নিঃসন্তান ছিলেন। ১৯৯৫ সালের সেপ্টেম্বর মাসের ১৫ তারিখে ক্যান্সারে আক্রান্ত হয়ে তিনি মৃত্যুবরণ করেন। মৃত্যুকালে তার বয়স হয়েছিল ৭৯ বছর।
১৯৩৯ সালে তার পিএইচডির থিসিস "আপানু বিবেচন সাহিত্য" বই আকারে বাজারে আসে। বইটি সমালোচক মহলে ব্যাপকভাবে প্রশংসিত হয়। ১৯৬১ সালে তার সাহিত্য সমালোচনা বিষয়ক গ্রন্থ "কাব্যভবন" বাজারে আসে। ১৯৭৪ সালে আরেকটি সাহিত্য সমালোচনা বিষয়ক গ্রন্থ "বিদ্যার্থী" বাজারে আসে।
১৯৫৫ সালে তার স্বামী রামনারায়ণ ভি. পাঠক মারা যান। তিনি তার মৃত স্বামীর স্মৃতিকে উপজীব্য করে "পরলোকে পত্র" বইট রচনা করেন। গ্রন্থটিতে হীরা পাঠক তার স্বামীকে উদ্দেশ্য করে পদ্যাকারে বারোটি চিঠি লিখেছেন। বইটি ছিল একটি শোকগাথা। ১৯৭৯ সালে তার সংস্কৃত কবিতাবিষয়ক প্রবন্ধগুলো "গবাক্ষ দ্বীপ" বইয়ে সংকলিত হয়।
হীরা পাঠক তার "পরলোকে পত্র" বইটির জন্য নর্মদ স্বর্ণপদক ও উমা - শ্রেয়াশ্মী পুরস্কার লাভ করেন। এছাড়াও ১৯৭৪ সালে তিনি রাঞ্জিন্ত্রম স্বর্ণপদক ও ১৯৯৫ সালে তিনি সাহিত্য গৌরব পুরস্কারে ভূষিত হন।
আশকোনা

আশকোনা বাংলাদেশের রাজধানী ঢাকার দক্ষিণখান থানার অন্তর্ভুক্ত একটি এলাকা। ২০১৭ সালে গ্যাজেটের মাধ্যমে আশকোনা ঢাকা উত্তর সিটি কর্পোরেশনের অন্তর্ভুক্ত হয়। এটি ঢাকা উত্তর সিটি কর্পোরেশনের ৪৯ নং ওয়ার্ডের (অঞ্চল-৭) অন্তর্ভুক্ত। এছাড়াও এটি নির্বাচনী এলাকা ঢাকা-১৭-এর অন্তর্ভুক্ত। পূর্বে আশকোনা বাংলাদেশের রাজধানী ঢাকার দক্ষিণখান থানার অন্তর্ভুক্ত একটি এলাকা ছিল।
কাওলার, আশকোনা ও গাওয়াইর নিয়ে গঠিত ঢাকা উত্তর সিটি কর্পোরেশনের ৪৯ নং ওয়ার্ড।
২০০৮ সালে খতমে নবুয়ত আন্দোলন আশকোনার আহমদিয়া মসজিদে দখল নিতে চেষ্টা করে। ২০১৭ সালে আশকোনায় অবস্থিত র‍্যাব সদর দপ্তরে আত্মঘাতী বোমা হামলা চালানো হয়। আইএস এই হামলার দায় স্বীকার করে।
গ্লুচেস্টারশায়ার কাউন্টি ক্রিকেট ক্লাব

গ্লুচেস্টারশায়ার কাউন্টি ক্রিকেট ক্লাব ইংল্যান্ড এবং ওয়েলসের ঘরোয়া ক্রিকেট অবকাঠামোয় পরিচালিত আঠারোটি প্রথম-শ্রেণীর কাউন্টি ক্লাবগুলোর অন্যতম। গ্লুচেস্টারশায়ারের ঐতিহাসিক কাউন্টির প্রতিনিধিত্বকারী দল এটি। ১৮৭০ সালে ক্লাবটি গঠন করা হয়। এরপর থেকেই সর্বদাই প্রথম-শ্রেণীর ক্রিকেটসহ ইংল্যান্ডভিত্তিক শীর্ষ-পর্যায়ের প্রতিটি ঘরোয়া ক্রিকেটে অংশগ্রহণ করছে। ১৮৭০ সালে প্রথমবারের মতো ক্লাবটি বড়োদের খেলায় অংশ নেয়। ঐ খেলায় ডব্লিউ. জি. গ্রেস দলের অধিনায়কের দায়িত্ব পালন করেছিলেন। ব্রিস্টলের উত্তরাঞ্চলীয় এলাকা বিশপটনের ব্রিস্টল কাউন্টি গ্রাউন্ডের নিজেদের খেলাগুলো আয়োজন করে গ্লুচেস্টারশায়ার দল। এছাড়াও, চেল্টেনহামের কলেজ গ্রাউন্ডে চেল্টেনহাম ক্রিকেট উৎসবে এবং গ্লুচেস্টারের দ্য কিংস স্কুলে গ্লুচেস্টার ক্রিকেট উৎসবে বেশ কিছু খেলায় অংশ নিয়েছে।
গ্লুচেস্টারশায়ারের সর্বাধিক জনপ্রিয় খেলোয়াড়দের মধ্যে ডব্লিউ. জি. গ্রেস অন্যতম। তার পিতাই ক্লাবটি প্রতিষ্ঠা করেছিলেন। এছাড়াও, ওয়ালি হ্যামন্ড ক্লাবের পক্ষে সর্বাধিকসংখ্যক ১১৩টি শতরানের ইনিংস খেলে গুরুত্বপূর্ণ ভূমিকা পালন করেছেন। প্রতিষ্ঠার পর থেকে ক্লাবটি দুইবার সফলতম সময় অতিবাহিত করে। ১৮৭০-এর দশকে কমপক্ষে তিনবার অনানুষ্ঠানিকভাবে চ্যাম্পিয়ন কাউন্টির মর্যাদা লাভ করে। ১৯৯৯ থেকে ২০০৬ সালের মধ্যে সাতবার সীমিত ওভারের ট্রফি জয় করে। তন্মধ্যে, ১৯৯৯ ও ২০০০ সালে ‘ডাবল ডাবল’ পায়। উভয় মৌসুমেই দলটি বেনসন এন্ড হেজেস কাপ ও সিএন্ডজি ট্রফির শিরোপা জয়লাভে সক্ষমতা দেখায়। ২০০০ সালে সানডে লীগের শিরোপা জয় করেছিল গ্লুচেস্টারশায়ার দল।
গ্লুচেস্টারশায়ারের প্রতিনিধিত্বকালী আন্তর্জাতিক খেলোয়াড়ের তালিকা নিম্নরূপ:
গ্লুচেস্টারশায়ারের পক্ষে সর্বাধিক প্রথম-শ্রেণীর রান সংগ্রাহক <br>
যোগ্যতা - ২০০০০ রান
গ্লুচেস্টারশায়ারের পক্ষে সর্বাধিক প্রথম-শ্রেণীর উইকেট লাভকারী <br>
যোগ্যতা – ১০০০ উইকেট
দলীয় সর্বমোট
ব্যাটিং
প্রত্যেক উইকেটে সেরা জুটি
বোলিং
একদিনের/টি২০ ক্রিকেট
হলুদ বাতাসি

হলুদ বাতাসি (বৈজ্ঞানিক নাম: "Neptis ananta (Moore)") 'নিমফ্যালিডি'(Nymphalidae) গোত্র ও 'লিমেনিটিডিনি' (Limenitidinae) উপ-গোত্রের অন্তর্ভুক্ত প্রজাতি।
হলুদ বাতাসি এর প্রসারিত অবস্থায় ডানার আকার ৫৫-৭০ মিলিমিটার দৈর্ঘ্যের হয়।
ভারতে প্রাপ্ত হলুদ বাতাসি এর উপপ্রজাতি হল-
ভারত (হিমাচল প্রদেশ থেকে অরুণাচল প্রদেশ ও উত্তর-পূর্ব ভারত) নেপাল, ভুটান, মায়ানমার এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
এই দুর্লভ প্রজাতি জারদ বাতাসি () ও নাম্বা সেইলার (Neptis namba) প্রজাতির সহিত ভীষণ সাদৃশ্যযুক্ত এবং চট করে এদের পৃথকীকরণ করা খুবই কঠিন।
ডানার উপরিতল : ডানার উপরিতল কালচে বাদামি বা কালো ও কমলা-হলুদ দাগ-ছোপ-বন্ধনী যুক্ত। সামনের ডানায় সেল-এর দাগটি লম্বা,অনুভূমিক (horizontal),অবিচ্ছিন্ন ও ডানার গোড়া (base) থেকে সরুভাবে উৎপন্ন হয়ে ক্রমশ চওড়া হয়ে শেষপ্রান্তে তীক্ষ্ণ। উক্ত সেল -এর দাগটির উপরের কিনারায় শেষপ্রান্তের খানিক আগে একটি ছোট খাঁজ যুক্ত (dentate)। ডিসকাল ছোপগুলির মধ্যে ১ ও ২ নং শিরামধ্যের (inter-space) ছোপ দুটি সুস্পষ্টভাবে পৃথক এবং ২ নং এর ছোপটি আকারে বড়। কোস্টা থেকে ডানার মধ্যভাগ পর্যন্ত বিস্তৃত বাকি ডিসকাল ছোপগুলি অসংলগ্ন ভাবে সংযুক্ত ও বিভিন্ন আকৃতির ।সাব-টার্মিনাল রেখাটি অস্পষ্ট ও ফ্যাকাশে এবং শীর্ষভাগ (apex) থেকে টরনাস পর্যন্ত বিন্যস্ত।
পিছনের ডানার ডিসকাল বন্ধনীটি (কারো কারো মতে সাব-বেসাল বন্ধনী) চওড়া, অনুভূমিক ও সুস্পষ্ট এবং কালো শিরা দ্বারা খণ্ডিত। উক্ত বন্ধনীটি কোস্টাল শিরার নিচ থেকে ডানার গোড়া পর্যন্ত বিন্যস্ত ।এই বন্ধনীটির নিচে সরু ফ্যাকাশে একটি ডিসকাল রেখা বর্তমান। কালো শিরায় খণ্ডিত একটি পোস্ট-ডিসকাল সরু বন্ধনী কোস্টাল শিরার নিচ থেকে ডরসাম অবধি বক্রভাবে বিন্যস্ত ।সাব-টার্মিনাল রেখাটি সামনের ডানারই অনুরূপ ।উভয় ডানায় সিলিয়া (cillia) পর্যায়ক্রমে সাদা ও কালো।
ডানার নিম্নতল : ডানার নিম্নতল মরচেরঙা বাদামি বা লালচে বাদামি এবং দাগ-ছোপ-বন্ধনী উপরিতলেরই অনুরূপ, তবে সাদা ও ফ্যাকাশে বা কখনো ঈষদ হলুদ আভাযুক্ত। সামনের ডানার সাব-কোস্টাল ডিসকাল ছোপগুলির সর্বনিম্ন ছোপটি অস্পষ্ট ও ছোট এবং উক্ত ছোপগুলিকে বেষ্টন করে একটি অস্পষ্ট ফ্যাকাশে সাদা আঁকাবাঁকা পোস্ট-ডিসকাল রেখা বিদ্যমান। সাব-টার্মিনাল রেখাটি খুব অস্পষ্ট।পিছনের ডানায় বেসাল-কোস্টাল (কোস্টার গোড়ার অংশের) চওড়া দাগটি ফ্যাকাশে সাদা। সেল-এর গোড়ার অংশ দাগহীন। ডিসকাল রেখাটি ফ্যাকাশে রুপালি বর্ণের তবে স্পষ্ট। পোস্ট-ডিসকাল বন্ধনী ফ্যাকাশে বাদামি বর্ণের ও উপরিতল অপেক্ষা বেশি চওড়া ।সাব-টার্মিনাল রেখাটি ফ্যাকাশে বর্ণের তবে স্পষ্ট ।পিছনের ডানার শিরাগুলি উপরিতল অপেক্ষা স্পষ্টতর ভাবে প্রতীয়মান।
শুঙ্গ কালো ও শীর্ষে কমলা-হলুদ। মাথা, বক্ষদেশ (thorax) ও উদর উপরিতলে কালচে বাদামি বা কালো এবং নিম্নতলে ফ্যাকাশে সাদা।
দুর্লভ দর্শন এই প্রজাতির উড়ান মোটামুটি মধ্যগতির , তবে প্রয়োজনে এরা গতিবৃদ্ধি করতে পারে। স্বভাব মোটের উপর অন্যান্য সেইলারদের মতো। এরা ডানা অনুভূমিক রেখে বাতাসে ভেসে ওড়ে (glide) ও মাঝেমাঝে ডানা ঝাপটায় ।পাতায় ডানা মেলা ও বন্ধ অবস্থায় বসে রসপান, রোদ পোহানো এবং ভিজে মাটিতে বা পাথরের ভিজে ছোপে বসেও খ্যাদরস আহরণ ও রোদ পোহানো এদের অভ্যাসের মধ্যে পড়ে। জঙ্গলের পথের ধরে নদী-ঝর্ণার কিনারা, নদীখাত এদের পছন্দের বাসস্থান। এই প্রজাতি ফুলে অবস্থান করে মধুপান করে। এরা কখনো কখনো এক জায়গায় অনেকক্ষন বসে থাকে ও ক্রমাগত ডানা খোলা-বন্ধ করতে থাকে। পাহাড়ি জঙ্গলে ৯৭০ থেকে ২৩০০ মি, উচ্চতা পর্যন্ত মার্চ থেকে ডিসেম্বর অবধি এই প্রজাতির বিচরণ চোখে পড়ে।
রূপালি (রং)

রূপালি (সিলভার) বা ধাতব ধূসর রংটি মূলত ধূসর রঙেরই একটি উপস্থাপনা।
এর চাক্ষুষ সংবেদ্যতা মূলত ধাতব রূপার এক ধরনের আলোক চাকচিক্যতা। 
সহজে এরঙ ফুটিয়ে তোলা যায়না, কারণ চকচকে প্রভাবটি আলোর উৎসের পৃষ্ঠের কোণের সাথে পরিবর্তিত উপাদানগুলির উজ্জ্বলতার কারণে হয়।
উপরন্তু, একটি চকচকে পৃষ্ঠতে আলোর ক্রিয়া অনুসরনকারী সফ্টওয়্যার রেন্ডারিং ছাড়া কোনও কম্পিউটারে ধাতব বা ফ্লুরোসেন্ট রঙ দেখানোর জন্য কোনও পদ্ধতি নেই। ফলস্বরূপ, শিল্প এবং হেরালড্রিয়নে সাধারণত একটি ধাতব রঙ ব্যবহার করা হয় যা চাঁদের মত চকচকে।